amanoisuno/poetBack huggingface dataset:
和府推官冬菊 蘇頌 
經冬寒菊已離披，梁苑殘英尚滿墀。尊酒還思元亮醉，秋香又過子愚期。尋芳意思人尤厚，耐冷枝條土所宜。墨客有誰偏好事，留將樂府著新辭。
七言二首奉答簽判學士  其一 蘇頌 
兩篇華藻敵南金，辱贈應憐舊賞音。平日所知誰莫逆，老年于事已無心。雲霄路在看君上，詩酒盟寒且共尋。屈指當時文學士，誰知揚子思湛深。
七言二首奉答簽判學士  其二 蘇頌 
常愛君房言語妙，仍欽叔度德名高。受釐宣室行膺召，置酒梁園喜譽髦。辯博方親談衮衮，別離俄起恨勞勞。臨岐更辱殷勤句，衰拙何勝異日褒。
解秩西還夕次葛驛二通判與簽判學士留府諸君遠出餞別情至禮勤輒成拙詩奉謝厚意 蘇頌 
遠行車馬出西城，風義相高一府傾。留幕經年叨主諾，郵亭終夕困飛觥。人烟數舍將歸路，霜月三冬愴別情。政拙自慚無惠愛，尚憑河潤慰群氓。
七言送林次中南歸 蘇頌 
何事頻思江海間，清時美彥未應閒。襟懷舊貯縱橫術，獻納嘗開咫尺顔。吏隠尚勞趨幕府，郊居毋苦戀家山。蓴鱸正熟雖堪愛，羔雁相催又北還。
和次中雙廟感事 蘇頌 
天寶黎民困賊庭，杞城睢社勢相形。四公百戰期殲虜，數載重圍不啟扃。當日捐軀全土境，至今遺貌載丹青。行人安得侵松檟，樵採從來禁有刑。
某忝命守餘杭楊元素內翰洎兩禁諸公出祖佛寺席上探韵賦詩以寵其行某亦分得留字 蘇頌 
內閣臨邊貴，鑾坡主席優。賦詩嘉趙孟，載酒餞韓侯。何幸江城守，容陪禁序游。烟霄慚久隔，聲氣荷相求。笑語隨春煦，歡酣永日留。百分傳醆斝，五熟薦包羞。西望千兵盛，東歸兩槳浮。感時嗟老病，去國動離憂。遂別青雲友，重爲滄海州。應憐舊簪履，猶著故巾褠。衮字榮褒寵，瓊琚乏報投。惟將誇遠俗，歌咏入吳謳。
次韵奉酬簽判呂殿丞燕集西湖 蘇頌  西湖
江海爲藩地絕塵，湖山尋勝坐邀賓。消除袢暑忘三伏，追憶曾遊隔五春。極望林巒橫紫翠，旋供肴核剝青皴。常時欲到喧囂阻，偶得相陪似宿因。
走筆奉酬簽判殿丞遊思上人院 蘇頌 
坐閤何時得少休，羨君乘興喜尋幽。每逢幕府文書簡，便作湖山佛寺遊。巖畔揮毫傳麗句，林間炊黍飫香羞。會須偷撥閒忙日，更上高軒看碧流。
次韵奉酬通判姚郎中宴望湖樓過昭慶院暮歸偶作 蘇頌 
山半樓臺繞曲堤，水風當夏却炎威。常思遍覽前朝迹，自恨勞生暇日稀。偶到上方憑檻久，怳如員嶠躡雲飛。白蓮舊社空遺址，有幾人從此路歸。
再次前韵 蘇頌 
巋然華屋四開扉，經構初憑佛大威。最是一州孤絕處，不因嘉客到應稀。凌虛自覺雲梯近，銷暑聊將玉盞飛。人士莫嗟山簡醉，猶能倒著接䍦歸。
再酬三次前韵 蘇頌 
千里江山昔霸基，百年文物憺皇威。閭閻櫛比于今盛，塔寺鱗差自古稀。極目烟霞時顯晦，忘情魚鳥自潛飛。何須遠慕岩居者，乘興還來興盡歸。
和簽判早秋見寄 蘇頌 
滄海西垠浙水頭，人生不到負吳謳。剖符何幸來都會，坐閤俄驚陟夏秋。每按吏條慚漢詔，未豐民食念箕疇。所欣幕府多才彥，樽俎時時接宴遊。
次韵楊立之十一官府館二篇  其一 蘇頌 
固無政術效前賢，又乏詩名繼樂天。連歲出藩居善地，何時負郭有良田。回風已隔三山路，講德難偕四子篇。滿目勝遊都未到，且將圖畫與人傳。
次韵楊立之十一官府館二篇  其二 蘇頌 
楚客登臨悲素秋，感時風物自颼颼。潦收遠水清堪鑑，雨過群山翠欲浮。月露往來羈旅恨，倉箱千萬里民謳。鬢毛衰颯歡遊少，珍重嘉篇寫我憂。
次韵楊立之懷舊 蘇頌 
秋卷昔觀賓，同遊上苑春。歸軒今取道，共食浙江珍。俛仰周三紀，文章了十人。窮通不復問，一以付天均。
次韵楊立之贈京 蘇頌 
小子方承學，初心未見功。雕蟲徒好賦，舞象僅成童。率爾多慚路，師哉遠慕雄。顓侗如可教，丈席冀趨風。
和錢塘周寺丞遊南山 蘇頌 
兩寺臨湖共一山，名傳四五百年間。臺前康樂翻千葉，井上仙翁鍊九還。挂壁空存遊客咏，掩關都屬野僧閒。欣同僚友尋幽趣，岩石雲蘿永日攀。
和兖弟到郡先寄 蘇頌 
雖非祿厚與官尊，多幸名都遂出藩。訪舊遍遊江北路，提封連接海西門。六年往復頭先白，四郡推遷席不溫。衰病早宜歸畎畝，君恩未報自難言。
觀潮三首  其一 蘇頌  钱塘江
海門雙峙隔滄溟，潮汐翻波勢若傾。萬疊銀山橫一線，千撾鼉鼓震重城。來無源委逢秋盛，信有盈虧應月生。今古循環曾不涸，談天閎辯豈能名。
觀潮三首  其二 蘇頌  钱塘江
嘗觀七發論濤篇，比物侔形恨未妍。聲入閭閻家十萬，勢陵組練甲三千。馮夷海若憑深險，種魄胥神竟後先。縱使風波能鼓怒，終歸漩澓作澄淵。
觀潮三首  其三 蘇頌  钱塘江
橫江白浪涌崔嵬，應是波神羽衛來。陛戟百重馳道遠，舳艫千里峭帆開。緩如積雪飛霜路，急似砯崖轉石雷。惟有東西爭渡者，暮還朝往任相催。
次韵和前漳守馬郎中三篇 遊山 蘇頌 
西山高下極深幽，十里清波一棹遊。喜逐御風真造適，遍題僧壁更遲留。松間覓徑因窮險，亭際披雲盡露秋。却羨官閒無檢束，徜徉何異五湖舟。
次韵和前漳守馬郎中三篇 碧波亭感事 蘇頌 
華堂直北望雲烟，勞遠勤歸此待賢。下榻喜逢徐稚至，登舟常羨李膺仙。知君將奉三年最，感舊曾歌一夜憐。紅粉若能留客醉，不辭飛盞共陶然。
次韵和前漳守馬郎中三篇 續觀潮 蘇頌  钱塘江
江皋空闊見東溟，兩訊潮隨遠近生。夾岸炎天迷雪嶺，居人晴日駭雷聲。客帆朝暮乘風去，漁罟東西逐浪行。盡道波神久恬靜，應緣四海正清平。
次韵錢塘周寺丞獄空 蘇頌 
網疏由世教，訟息偶年豐。圜土無留繫，黎氓識變風。時方還治古，令欲訓民中。宣布來千里，興行自一同。吏寧嗟畫地，書亦簡司空。共對承平理，惟思盡至公。
和兖弟遊湖上諸寺二首  其一 蘇頌 
叢林四百見州經，盡在錢塘舊縣坰。十里湖光連北郭，千尋岩翠繞南屏。松間幽徑迎冠蓋，竹裏飛泉入戶庭。勝境無因朝日到，羨他禪伯老林扃。
和兖弟遊湖上諸寺二首  其二 蘇頌 
湖山不到每馳情，與客逢迎暫駐旌。鷲嶺飛來詢慧理，龍宮吟就續延清。僧房有竹循門見，磴道攀蘿盡日行。交臂晤言欣得侶，上臺專使對仙瀛。
和兖弟與梁况之學士同作四絕句 紀况之學士題壁 蘇頌 
南山到處待揮毫，逸似凌雲羽翮飄。好著碧紗籠寺壁，更將金刻置巖標。
和兖弟與梁况之學士同作四絕句 呈况之常叔立之 蘇頌 
偶陪嘉約出重闉，自覺超然隔世塵。若欲遍遊山下寺，直須經歲駐征輪。
和兖弟與梁况之學士同作四絕句 二首並和况之元韵 其一 蘇頌 
湖上歸時暮氣侵，松香花露拂巾簪。萬家燈火沙河裏，月色相和廓暝陰。
和兖弟與梁况之學士同作四絕句 二首並和况之元韵 其二 蘇頌 
鄞江東望水連空，越嶠明峰幾萬重。誰識此行多樂事，揮毫一曲飲千鍾。
次韵兖弟忠懿王祠 蘇頌 
五君相繼擅吳方，坐視群雄取亂亡。侍子奔馳先入貢，鄰邦旅拒獨勤王。豈惟佛剎傳遺像，自有孫謀襲懿芳。應似竇融歸漢日，功名累世到瓌章。
漳州知郡郎中見示旅次感事輒次元韵 蘇頌 
江干邂逅再經旬，每挹清風嘆絕塵。鍊得輕軀同槁木，養來和氣勝陽春。官閒不廢修金訣，功滿終須禮玉宸。自顧衰殘多俗累，何時方外去相親。
次韵簽判同登介亭 蘇頌 
紛紛塵事厭煩冥，何處能令爽氣生。簿領欲迷頭不舉，烟霞纔望眼偏明。門臨滄海千重險，地壓高丘一再成。若論三山方外境，須將此地擬浮瀛。
次韵和錢穆甫答簽判殿丞臨安道中作 蘇頌 
吳越開基舊土疆，鑑山仍是種瓜鄉。七朝賜履加尊寵，五世苴茅奉憲章。里社依然題晝錦，昆雲不絕佩鞶囊。人懷餘德能封殖，猶有當時似蓋桑。
次韵葉希虞秘校同遊天竺寺五絕句  其一 蘇頌 
蠟屐終朝踐石苔，飛鳶不動絕塵埃。片雲忽作人間雨，盡道靈山應禱來。
次韵葉希虞秘校同遊天竺寺五絕句  其二 蘇頌 
鷲峰何代落山隈，每到須清一世埃。嘆息俗緣常窘束，半年纔得兩回來。
次韵葉希虞秘校同遊天竺寺五絕句  其三 蘇頌 
山半僧軒四面開，下看城市一浮埃。此間真趣誰能辨，飛鳥空中自往來。
次韵葉希虞秘校同遊天竺寺五絕句  其四 蘇頌 
叢林澗水盡縈迴，岩室雲房不染埃。若使此中容小隠，會須卜築賦歸來。
次韵葉希虞秘校同遊天竺寺五絕句  其五 蘇頌 
檻前常有施生臺，窗隙都無野馬埃。掩室道人偏得意，經年未省入城來。
和許秘校同遊兩天竺 蘇頌 
柳浦重城忝建旟，舊吳星分斗牛墟。鷲峰遺迹奇難狀，大士靈光應不虛。遊伴偶陪賓結駟，肴蔬深愧食無魚。高談終日窮幽賞，俗慮塵襟頓釋除。
和簽判郡圃早梅 蘇頌 
綠萼丹跗炫素光，東園先見一枝芳。凌晨霜點鉛胡粉，滿檻風飄水麝香。味入和羹來傅野，聲隨邊角動漁陽。山亭最好通宵賞，微雪相輝映月廊。
和安上弟遊湖山諸寺二首  其一 蘇頌 
四百僧居勝沃洲，北連高嶺萬松稠。似將天下江湖景，都作雲屏置一州。
和安上弟遊湖山諸寺二首  其二 蘇頌 
十里湖山繞四門，遊人朝暮隘重闉。樓臺遠近連郊郭，到處皆爲水石鄰。
和棁弟矮松寺留題 蘇頌 
曲幹隠騰蛇，樛枝展翠華。何年喬嶽種，移植法王家。得地烟雲潤，盤根歲月賒。縱橫齊殿角，偃蹇拂檐牙。數粒宜充釀，收黄好代茶。風生驚砌鶴，日照亂城鴉。牆仞高藏節，河津暗長芽。息陰人接席，題壁字如麻。據類眠梧隠，攀疑摶獸拏。宮槐低可並，譙檜大無加。雖異明堂柱，終同象載車。殷勤與封殖，莫使溷塵沙。
和安上弟雨雪應禱絕句 蘇頌 
霰雪爲霖近浹旬，江湖清氣壓冬溫。應時豈是誠能感，作物宜同易畫坤。
和安上弟雪中登介亭 蘇頌 
滴瀝泉池亂蕊珠，悠颺僧壁點頳糊。登高偏見遠山好，萬瓦參差篆玉符。
次韵姚倅正月三日遊山道中口占 蘇頌 
車馬西郊踏曉光，城隅一徑繞羊腸。泉流带雪添膏脈，山色逢春變鬰蒼。雲外樓臺晴挂影，風前松檜遠飄香。仁祠久禱蒙嘉應，預慶農疇歲襲祥。
次韵禱雪有感 蘇頌 
終過元朝欲首春，條風先度海東門。寒凝一雨成飛雪，泰長三陽應上坤。疵沴漸消和氣滿，咏歌頻發味言溫。人情共喜年光好，不向樽前未易論。
次韵晁美叔遊山見寄 蘇頌 
已踐修塗到急流，暫回俗駕喜同遊。名爲外物知難必，學悟無生信若浮。騷雅深情追李杜，林泉高興拉巢由。遲留更愛靈峰境，青桂風來不待秋。
奉使還至近畿先寄史院諸同舍二首  其一 蘇頌 
書林輕別紫雲邊，軺傳重行北斗間。正類子卿悲異國，不同太史訪名山。鞍韂騰踏雙腨重，風日煎熬兩鬢班。待得使回繙舊稿，只應新例又刊刪。
奉使還至近畿先寄史院諸同舍二首  其二 蘇頌 
倐忽經冬又涉春，年光冉冉暗催人。要荒一去三千里，晦朔俄驚十二旬。絕代方言空問俗，蓬山直舍已凝塵。汗青何日成書去，頭白常慚竊祿頻。
和宋次道戊午歲館中曝書畫 蘇頌 
鴻都清集秘圖開，遍閱真仙暨草萊。氣韵最奇知鹿馬，丹青一定見樓臺。宴觴更盛華林會，坐客咸推大厦才。久事簿書拋翰墨，文林何幸許參陪。
次韵孫莘老司諫見寄 蘇頌 
雖非文史足三冬，豈類無心但有胸。曾讀丘墳叨典領，再分符竹荷矜容。君恩欲報微螢爝，親祿方營苟釜鍾。平日交情今楚越，徒勞瞻望景山松。
龍舒太守楊郎中示及諸公題咏洛陽新居見邀同作輒依安樂先生首唱元韵繼和 蘇頌 
仲長買宅近高山，饒得群芳不費錢。地接伊渾宜水竹，門臨嵩室足雲烟。未拋簪組真朝隠，更有田園即世仙。滿篋新詩俱大筆，鑿楹留待子孫傳。
次韵林次中九日都下感事二首  其一 蘇頌 
桃杏初開已去家，又逢蘭菊綻新花。感時謾綴茱萸佩，惜別應憐棠棣華。迢遞宦遊來日下，悠揚歸思繞天涯。一尊重到平津閤，惆悵文窗舊綠紗。
次韵林次中九日都下感事二首  其二 蘇頌 
登高能賦屬詩家，况值嘉辰對菊花。乍感商飈流素籥，故摛鴻藻艷春華。邊關禮命行看至，淮海歸期亦有涯。早晚霜寒侵旅榻，又懸複帳換青紗。
次韵致政華殿丞懷舊見寄 蘇頌 
佩韘相從四紀前，鯉庭論契荷忘年。文如潘陸傾江海，學造重黎絕地天。簪紱棄來名已厭，鄉閭歸後樂應全。冥飛尚隠樊籠舊，未副初心愧昔賢。
和孫節推雪 蘇頌 
臘催時雪到江涯，雲壓寒空凝不飛。臺榭風光先有意，山川秀色遠相輝。人懷姑射清難見，詩似陽春和者稀。聞上高樓尋勝賞，緬懷嘉尚重依依。
又兩絕  其一 蘇頌 
江天慘淡物華新，四望漫漫起玉塵。但怪長衢已盈尺，豈知閉戶有高人。
又兩絕  其二 蘇頌 
看雪宜臨廣路津，年年光景見長新。不知滋液功多少，且慰東皋首種人。
又和十二月十一日雪 蘇頌 
臘前寒雨已爲霖，一夕皚皚變暝陰。春圃暗驚花萼早，客舟偏覺漕渠深。都無車馬塵過眼，唯有尊罍酒愜心。共喜時和成美歲，預知氛祲不能侵。
方公說通直見示與小子京和答棋詩四篇因次本韵繼蒙寵惠前後凡十五篇牽强奉答  其一 蘇頌 
思湧如傾潮汐池，才高早契聖明知。省中一語開天意，江表三年得吏師。通舊辱投文舉刺，可人欣對費褘棋。更觀麗句貽初學，豈謝韓公薦士詩。
方公說通直見示與小子京和答棋詩四篇因次本韵繼蒙寵惠前後凡十五篇牽强奉答  其二 蘇頌 
衰病常求飲上池，藥投堅痞苦難知。閒揮綠綺歌三樂，靜玩韋編誦九師。縱有文章憂瓿醤，劇無機智懶行棋。愛君高唱多才思，撩摘羈懷入小詩。
方公說通直見示與小子京和答棋詩四篇因次本韵繼蒙寵惠前後凡十五篇牽强奉答  其三 蘇頌 
久從閒僻向滄池，忽見嘉賓喜可知。觸熱正煩思美廕，卧疴方苦遘良師。欲留盡興時須飲，要取忘憂祗有棋。二者已欣陪造適，解頤仍得鼎來詩。
和前三篇  其一 蘇頌 
孟郊篇什况咸池，夫子文章我所知。豈特曹劉同品目，固將蘇李是宗師。語如轉彈逢真賞，喻到鏖兵詫國棋。所集若攜歸闕下，諸公應序盛山詩。
和前三篇  其二 蘇頌 
山公偏愛習家池，每出遊時醉不知。既見國僑如舊識，何須阮籍乃吾師。亭邊菡萏鋪新錦，水際閭閻近布棋。欲作宣城十日飲，留連夢得似敦詩。
和前三篇  其三 蘇頌 
百雉金城十仞池，天聲遐憺遠戎知。剖符但報三年政，推轂無勞六月師。胡馬逸歸常見畫，塞鴻征盡著殘棋。欲歌盛業賡周雅，須假清風吉甫詩。
再和三篇  其一 蘇頌 
莫嘆潛鱗久在池，已喧才譽滿朝知。雄辭自可吞雲夢，博識應能對仲師。榮辱早諳真采選，競謙不校古儒棋。使還即見金門召，况有中和樂職詩。
再和三篇  其二 蘇頌 
聞君八法擅臨池，擫押工夫世少知。學者伏膺虞秘監，時賢求範永禪師。流傳異日須懸帳，交質何人敢對棋。斂手薑芽柳家樣，解嘲幾困老劉詩。
再和三篇  其三 蘇頌 
兵厨釀酒宅連池，爲郡優悠每自知。鈴下文移歸幕府，案前頤指走籤師。農桑課罷聊行樂，朱墨閒來好序棋。飽食將何報豐祿，歌時惟咏阜財詩。
公說再和并前十五篇輒復課六章用足前篇之闕  其一 蘇頌 
汪汪雅量若陂池，才略縱橫未易知。振藻詞場無怯敵，游心藝苑有餘師。獨醒繼日長辭酒，坐穩閒時但校棋。塞北山河遍登覽，吟哦馬上足新詩。
公說再和并前十五篇輒復課六章用足前篇之闕  其二 蘇頌 
皇華幾月案鹽池，鉤按從來未有知。隠伏無由逃計最，勤勞長足儆官師。事逢錯節皆投刃，利析秋毫類算棋。他日朝廷詢北事，講論風俗待陳詩。
公說再和并前十五篇輒復課六章用足前篇之闕  其三 蘇頌 
欲養蛟龍謾鑿池，惟應道術兩相知。論年校德予慚老，强識多聞子可師。監彼盈虛門若市，明于取舍智猶棋。幹時已副寬民詔，沈俊休吟咏史詩。
公說再和并前十五篇輒復課六章用足前篇之闕  其四 蘇頌 
封境東連浴日池，川源近盬四方知。水官無事延年計，估客應求范蠡師。樓閣嵯峨千里鑑，田疇夷坦一枰棋。追尋燕友南皮會，誰繼曹劉七子詩。
公說再和并前十五篇輒復課六章用足前篇之闕  其五 蘇頌 
荷葉田田水滿池，東堂真趣幾人知。折華暇日尋園吏，競渡經春習棹師。隨分命賓仍授簡，不妨問易更看棋。歡懷既適從何見，事事忘言盡在詩。
公說再和并前十五篇輒復課六章用足前篇之闕  其六 蘇頌 
莫笑凡龜戀澤池，不蘄刳灼效前知。親逢日月光華旦，勉慕淵源浸漸師。義切仰山勤景行，事迷當局戒貪棋。衰遲猶竊君侯祿，深愧曹風伐輻詩。
和孫節推寄羅發運 蘇頌 
一瓢賢巷僻如山，十部文移日滿前。輟得閒時常命駕，和來新什已盈編。交遊莫逆心相照，出處雖殊道兩全。能使清風激頹俗，世情誰得議高堅。
又五言 蘇頌 
道卷門常靜，心閒眼倦開。忽聞賓榻掃，爲喜使車來。世事浮雲過，時光暮雪催。放懷何所係，卒歲自游哉。
元豐己未三院東閣作 元豐戊午夏予尹京治陳氏獄言者以爲推劾不盡詔移大理而理官推迹陳氏姻黨干求府政縱出重辟事下御史推求己未歲予自濠梁赴臺訊鞫卒不涉干求之迹而大理反有傅致之狀雖蒙辯正聽命久之不得出邑邑不已作詩十篇記一時事非欲傳之他人但以示子姪輩使知仕宦之艱耳 其一 蘇頌 
防人不善自爲謀，對吏方知口起羞。本爲追胥寬逮繫，何期僚屬致增尤。溺灰竟欲焚安國，書牘誰將念絳侯。惟有丹誠貫金石，風波飄蕩任沈浮。
元豐己未三院東閣作 元豐戊午夏予尹京治陳氏獄言者以爲推劾不盡詔移大理而理官推迹陳氏姻黨干求府政縱出重辟事下御史推求己未歲予自濠梁赴臺訊鞫卒不涉干求之迹而大理反有傅致之狀雖蒙辯正聽命久之不得出邑邑不已作詩十篇記一時事非欲傳之他人但以示子姪輩使知仕宦之艱耳 其二 蘇頌 
搆虛爲實盡枝辭，直道公心自不欺。衆口鑠金雖可畏，三人成虎我猶疑。忠邪所頼圓穹鑒，通塞須憑大衍推。况是聖神方燭理，深冤終有辨明時。
元豐己未三院東閣作 元豐戊午夏予尹京治陳氏獄言者以爲推劾不盡詔移大理而理官推迹陳氏姻黨干求府政縱出重辟事下御史推求己未歲予自濠梁赴臺訊鞫卒不涉干求之迹而大理反有傅致之狀雖蒙辯正聽命久之不得出邑邑不已作詩十篇記一時事非欲傳之他人但以示子姪輩使知仕宦之艱耳 其三 蘇頌 
吏議推窮舊話言，畏途迢遞冒風瀾。兩詞罷對文移絕，一室常眠枕席寒。鬰鬰久居人共嘆，皇皇求義我知難。誰將羑里匡陳事，便作閒堂紫極看。
元豐己未三院東閣作 元豐戊午夏予尹京治陳氏獄言者以爲推劾不盡詔移大理而理官推迹陳氏姻黨干求府政縱出重辟事下御史推求己未歲予自濠梁赴臺訊鞫卒不涉干求之迹而大理反有傅致之狀雖蒙辯正聽命久之不得出邑邑不已作詩十篇記一時事非欲傳之他人但以示子姪輩使知仕宦之艱耳 其四 蘇頌 
平日論心友與親，白頭臨事斗如新。臝衣難喻疑金客，束緼應無乞火人。三省行藏知有命，十年流落困無津。物情世態經諳練，不假虛詞問大鈞。
元豐己未三院東閣作 元豐戊午夏予尹京治陳氏獄言者以爲推劾不盡詔移大理而理官推迹陳氏姻黨干求府政縱出重辟事下御史推求己未歲予自濠梁赴臺訊鞫卒不涉干求之迹而大理反有傅致之狀雖蒙辯正聽命久之不得出邑邑不已作詩十篇記一時事非欲傳之他人但以示子姪輩使知仕宦之艱耳 其五 蘇頌 
飛語初騰觸細文，廷中交構更紛紜。綱條既甚秋荼密，枉直何由束矢分。御史皆稱素長者，府徒半識故將軍。却憐比戶吳興守，詬辱通宵不忍聞。
元豐己未三院東閣作 元豐戊午夏予尹京治陳氏獄言者以爲推劾不盡詔移大理而理官推迹陳氏姻黨干求府政縱出重辟事下御史推求己未歲予自濠梁赴臺訊鞫卒不涉干求之迹而大理反有傅致之狀雖蒙辯正聽命久之不得出邑邑不已作詩十篇記一時事非欲傳之他人但以示子姪輩使知仕宦之艱耳 其六 蘇頌 
縱出由來古有誅，徇私無實荷寬紓。已知公冶本非罪，免似鄒陽更上書。刀筆任從文俗議，風霜方識憲臺居。自慚衰拙將何用，學術無堪政事疏。
元豐己未三院東閣作 元豐戊午夏予尹京治陳氏獄言者以爲推劾不盡詔移大理而理官推迹陳氏姻黨干求府政縱出重辟事下御史推求己未歲予自濠梁赴臺訊鞫卒不涉干求之迹而大理反有傅致之狀雖蒙辯正聽命久之不得出邑邑不已作詩十篇記一時事非欲傳之他人但以示子姪輩使知仕宦之艱耳 其七 蘇頌 
名絓臺章冒典刑，聖仁無濫許原情。尹京雖愧四方則，廷尉亦非天下平。三已自知無慍色，一廛歸去願爲氓。君恩天地何由報，九死鴻毛比尚輕。
元豐己未三院東閣作 元豐戊午夏予尹京治陳氏獄言者以爲推劾不盡詔移大理而理官推迹陳氏姻黨干求府政縱出重辟事下御史推求己未歲予自濠梁赴臺訊鞫卒不涉干求之迹而大理反有傅致之狀雖蒙辯正聽命久之不得出邑邑不已作詩十篇記一時事非欲傳之他人但以示子姪輩使知仕宦之艱耳 其八 蘇頌 
推治無期任猛寬，苛留累月尚盤桓。風霜幾日經摧挫，案牘逾旬未省觀。失勢我如魚在網，操權吏甚虎而冠。南班小吏猶知禮，朝夕時來一問安。
元豐己未三院東閣作 元豐戊午夏予尹京治陳氏獄言者以爲推劾不盡詔移大理而理官推迹陳氏姻黨干求府政縱出重辟事下御史推求己未歲予自濠梁赴臺訊鞫卒不涉干求之迹而大理反有傅致之狀雖蒙辯正聽命久之不得出邑邑不已作詩十篇記一時事非欲傳之他人但以示子姪輩使知仕宦之艱耳 其九 蘇頌 
秋杪拘留冬欲闌，一旬參對累旬閒。適逢御史俱釐務，更值中朝久絕班。壁觀無言休問祖，坐忘遺照且晞顔。是非榮辱知難必，反覆須臾覺夢間。
元豐己未三院東閣作 元豐戊午夏予尹京治陳氏獄言者以爲推劾不盡詔移大理而理官推迹陳氏姻黨干求府政縱出重辟事下御史推求己未歲予自濠梁赴臺訊鞫卒不涉干求之迹而大理反有傅致之狀雖蒙辯正聽命久之不得出邑邑不已作詩十篇記一時事非欲傳之他人但以示子姪輩使知仕宦之艱耳 其一○ 蘇頌 
罷尹一年重置對，去家千里涉寒溫。青雲交友難傾蓋，白髮慈親正倚門。目斷濠梁橫涕泗，夢回京口役形魂。寬恩若未投諸裔，好奉安輿葺故園。
元豐己未三院東閣作 己未九月予赴鞫御史聞子瞻先已被繫予晝居三院東閣而子瞻在知雜南廡才隔一垣不得通音息因作詩四篇以爲異日相遇一噱之資耳 其一 蘇頌 
早年相值浙江邊，多見新詩到處傳。樓上金蛇驚妙句，卷中腰鼓伏長篇。仳離歲月流如水，抑鬰情懷積似烟。今日柏臺相望處，隔垣音響莫由宣。
元豐己未三院東閣作 己未九月予赴鞫御史聞子瞻先已被繫予晝居三院東閣而子瞻在知雜南廡才隔一垣不得通音息因作詩四篇以爲異日相遇一噱之資耳 其二 蘇頌 
詞源遠遠蜀江流，風韵琅琅舜廟球。擬策進歸中御府，文章傳過带方州。未歸綸閣時稱滯，再換銅符政並優。嘆惜鍾王行草筆，却隨諸吏寫毛頭。
元豐己未三院東閣作 己未九月予赴鞫御史聞子瞻先已被繫予晝居三院東閣而子瞻在知雜南廡才隔一垣不得通音息因作詩四篇以爲異日相遇一噱之資耳 其三 蘇頌 
源流同是子卿孫，公自多才我寡聞。謬見推稱丈人行，應緣舊熟秘書君。文章高絕誠難敵，聲氣相求久益勤。莫爲歌詩能數瞇，聖朝終要頌華勛。
元豐己未三院東閣作 己未九月予赴鞫御史聞子瞻先已被繫予晝居三院東閣而子瞻在知雜南廡才隔一垣不得通音息因作詩四篇以爲異日相遇一噱之資耳 其四 蘇頌 
近年出處略相同，十載邅迴我與公。杭婺鄰封遷謫後，湖濠繼踵縶維中。詩人囁囁常多難，儒者凄凄久諱窮。他日得歸江海去，相期來訪蒜山東。
次韵楊立之見別 蘇頌 
梁苑昔傾蓋，膺門嘗贈鞭。幾回留客舍，四紀度星躔。染翰頻穿硯，繙書屢絕編。文章傳累世，功業慕當年。懷寶思求售，趨時輒遘邅。宋忠徒問卜，孟子本知天。得喪時難必，窮通命使然。半生淹貢部，晚節困乘田。事盬才非稱，歊喧性未便。畏途嗟坎壈，野思憶潺湲。解紱無終競，同袍每共憐。老來心更逸，歸去樂應全。鳳翮翔千仞，鯢蟠入九淵。舊交尤惜別，後學欲鑽堅。湖嶠新營第，河濱促放船。一經勤教子，三徑往鄰賢。顧我今耆艾，投閒竚冶甄。何時江海上，拂榻重相延。
次韵敖姪書懷 蘇頌 
傳家累世奉遺經，竊祿清朝足代耕。雖是丹心比葵藿，其如黧貌點冠纓。時乎易失年加我，來者安知畏後生。戒飭爾曹惟道術，逢辰須用佐安平。
次韵陽孝本遊翟家灣書院二首又一絕  其一 蘇頌 
淮上陂阤百畝岡，誰言形勢占高强。郊居擬卜東陽宅，屋壁將營闕里堂。四面松篁分種藝，百家圖籍待收藏。何人欲課三冬學，向此潛心事素王。
次韵陽孝本遊翟家灣書院二首又一絕  其二 蘇頌 
翟市西傍一徑開，偶携親友陟崔嵬。莫言第舍衡門陋，已有仙翁步屧來。日欲銜山迴返照，風還吹雨壓浮埃。纔歸便得詩盈軸，氣猛才豪豈易陪。
次韵陽孝本遊翟家灣書院二首又一絕  其三 蘇頌 
謾誇三島冠靈鼇，咫尺龍岡去靡勞。若使南陽人獨卧，風雲寧隔海山高。
次韵陽行先遊招隠 蘇頌 
古屋蕭森數十間，禪扉幽寂叩常關。少微處士遺塵遠，靈鷲高僧得地閒。穿石到池泉滴滴，磨崖生蘚字斑斑。山林真趣誰能辨，乘興時來興盡還。
又同敖姪韵 蘇頌 
不見山翁住翠微，空傳金剎自前齊。曉猿夜鶴休驚恐，澤雉林烏自雊啼。客到上方思寄傲，僧携素板乞留題。重尋黄鵠飛翔處，盡日無人爲指迷。
次韵楊立之觀韵海 蘇頌 
六學先聲病，群書欲備詳。摛文資引據，結字辨偏旁。篆楷顔毫妙，編聯蜀紙光。殘篇雖脫落，猶可挹遺芳。
次韵李希荀寄念七姪莊并用前韵和十七姪彀送其行  其一 蘇頌 
初從童丱祝千春，俄見騫騰祝更頻。已喜吏資能可問，又嘉文筆速如神。室堂宜念承先構，鄉里須教號善人。我待兒曹上霄漢，便歸林下岸仙巾。
次韵李希荀寄念七姪莊并用前韵和十七姪彀送其行  其二 蘇頌 
里閈相從秋復春，矜憐幾類黨頻頻。摛詞已識言浮物，學藝兼知義入神。縱使聲名高世俗，直須慈惠及生人。吾家自有青氈在，豈羨林宗墊角巾。
送滑道人遊廬山 蘇頌  庐山
康王觀裏採芝田，董奉家邊種杏壇。雙屩一筇行到處，應尋巖室養神丹。
次韵曾子固舍人上元從駕遊幸 蘇頌 
雪霽蓬萊瑞景新，槐楓迎日麗重宸。鐘殘長樂千門曉，輦過章街九陌春。星列從官齊拱極，風驅前蹕旋清塵。一篇未易歌鴻業，三願還將祝聖人。
讀楊文公集 蘇頌 
文公名節冠當年，沒世清風更凜然。梁父舊廬空德里，西州華屋慟時賢。平生奏御三千牘，不朽文章二百篇。瀟灑建溪遺俗在，至今弦誦滿山川。
王宣徽見示延駐慧海長老詩因次其韵 蘇頌 
南禪北祖亦何常，足歷微塵自不傷。病腦窮雖居一室，妙緣心已應他方。禽魚固欲求棲息，鳬鶴寧須較短長。京府宰官頻問訊，且將竿木戲逢場。
次韵王正仲蒲傳正二月十五日奉祠高禖二首  其一 蘇頌 
視草名臣奉漢祠，祝禖才勝長卿遲。詩成雅類占宜芾，樂闋欣同夢射羆。宮殿肄儀臨百子，神明歆德薦三釐。凌晨拜胙歸天闕，杲日煌煌照上枝。
次韵王正仲蒲傳正二月十五日奉祠高禖二首  其二 蘇頌 
滌牢宮醴被禋時，物吐華心睡景遲。禁掖嘉祥開覆燕，祠官先兆應維羆。陽郊類帝重封土，宣室思賢正受釐。天錫子孫千億報，年年玉葉長新枝。
留守太尉潞國文公寵示耆年會詩次韵繼和 蘇頌 
四登台衮垂三紀，三鎮神崧第二春。會老特過丞相閣，開筵仍具大官珍。追尋故事圖形在，喜遇承平笑語頻。敘述須歸大手筆，唱酬俱是兩都賓。貴如方岳虞咨牧，清比西山晉列真。盛集古今應未有，謾誇靈鷲會中人。
和富公十二人中第二人絕句 蘇頌 
再遷蟬冕官三事，早上龍旂節一雙。富貴兩忘心不動，天魔如見亦歸降。
和文太尉第一無雙絕句 蘇頌 
未遂退休時望繫，再煩居守主恩優。自緣齒德高群牧，須在山河最上流。
次韵蹇侍郎天元殿門芝草 蘇頌 
列聖儲靈貺，坤珍應祀儀。分葩對牟首，觀瑞駐華芝。毓德繇皇始，彰功在聖時。早聞縈殿桷，復見孕門楣。自有雲成蓋，非因水聚脂。黄英苞五德，古字秀三枝。戶牖瞻丹幄，簪裾從罽緌。畫圖稽大隗，歌咏入咸池。九廟流光遠，千齡復旦期。將書符命志，寧比玉靈詩。
又次王侍郎韵 蘇頌 
禮藉標三瑞，靈篇首五芝。忽傳神草植，高出廟垣楣。物色甘泉詔，形容繆襲辭。敷榮連刻桷，滋液本華池。運應承平旦，辰臨孟夏時。階蓂符曆數，豐芑協聲詩。尊祖誠斯洽，稱觴禮所宜。共知天輔德，萬葉固皇枝。
又次中書蔡相公韵 蘇頌 
彼美三華瑞，儲靈四大宮。色分嵩谷外，地近漢房中。玉質榮同本，蓮莖出並叢。載形非博厚，錫羨自穹窿。列駕馳文舄，旁觀眩秀瞳。珍符彰聖孝，天應甚昭融。
又和蹇侍郎七言四韵 蘇頌 
金支燁燁映宣宮，致福誠由上德崇。九廟靈光流自遠，七明嘉種感潛通。瑞圖丹采終難狀，藥譜神功未易通。更覽諸公賡和句，方知漢祀曲非工。
開府潞公太師得謝西歸謹賦七言四韵詩五首拜送  其一 蘇頌 
幾夕華星動紫躔，少微光入太微垣。帝臨便座延公衮，人喜安車到國門。懇敘官儀還漢節，親承需宴酌堯樽。朝家貴老超三代，惇史行看記善言。
開府潞公太師得謝西歸謹賦七言四韵詩五首拜送  其二 蘇頌 
聖代登庸年獨少，清時得謝齒尤高。官如中令躬無疾，文似司空思不勞。玉座案經涓對日，金壺加禮賜春醪。祝公倍享靈椿算，長副吾君序燕毛。
開府潞公太師得謝西歸謹賦七言四韵詩五首拜送  其三 蘇頌 
官崇真是帝王師，八十歸休亦未遲。不似孔光辭位日，早於姜望出封時。儀形昔已圖麟閣，稿草今應集鳳池。故府諸僚終有愧，甘陵猶欠紀功碑。
開府潞公太師得謝西歸謹賦七言四韵詩五首拜送  其四 蘇頌 
君臣一德千齡際，柱石三朝四紀中。天下重輕常繫望，膝前謀議不言功。位高少有名兼美，體健方知福更隆。謾道汾陽貴且壽，若論勛考亦慚公。
開府潞公太師得謝西歸謹賦七言四韵詩五首拜送  其五 蘇頌 
久持邦柄擅斯文，却掃丘園脫世紛。已用三篇作霖雨，回看萬事似浮雲。何須棨戟榮歸路，自有旂常載舊勛。欲別延英猶造膝，老臣雖去不忘君。
三月二日奉詔赴西園曲宴席上賦呈致政開府太師三首  其一 蘇頌 
幅巾私第已歸休，當宁虛懷更款留。避寵雖辭持節冊，送行猶用濟川舟。城南舊圃扃花洞，洛下新莊引御溝。詔諭兩京居密邇，不妨乘興往還遊。
三月二日奉詔赴西園曲宴席上賦呈致政開府太師三首  其二 蘇頌 
邦人欽佇見儀刑，詔使相望對寵靈。位冠三公師尚父，躬全五福壽康寧。久留行色春過半，乍別天顔涕欲零。誰識上心優老意，從行仍許鯉趨庭。
三月二日奉詔赴西園曲宴席上賦呈致政開府太師三首  其三 蘇頌 
昔美都門祖二疏，太沖篇咏貴良圖。不聞賓主俱公鼎，未見篇章出寶跗。河岳英靈添賦咏，都人士女競歡娛。皆言元老歸休盛，恩禮便蕃自古無。
次韵開府太師留別諸公 蘇頌 
經濟才謨沛有餘，幡然高謝意何如。青雲路盡尋歸鞅，綠野堂成憶舊廬。漢苑宴遊聯魏丙，鄴都賓客記應徐。他時若到城南第，入副宸衷對綺疏。
次韵宋次道慶黄安中李邦直二舍人皆自史院拜命 蘇頌 
右垣更直寵新班，便坐通名聽別宣。詞訓已高長慶代，事權不下永明年。除官草罷諸番制，執簡研餘萬歲烟。曾向蘭臺陪筆削，喜聞嚴近擢班遷。
和王禹玉相公三月十八日皇子侍宴長句三首  其一 蘇頌 
紫雲樓外擁天香，初見前星帝座旁。庭樂聲長歌燕翼，朝簪色喜動明光。仙巾縹緲尊三弁，環带玲瓏襲九章。遥聽相君稱賀語，心傾堯日薦霞觴。
和王禹玉相公三月十八日皇子侍宴長句三首  其二 蘇頌 
從臣環極宴披香，帝子趨庭揖在旁。日御舒長延晝景，星輝明潤照天光。沉沉殿幄三雲邃，簇簇宮花五采章。四曲漢歌齊祝聖，九賓周衛盡班觴。
和王禹玉相公三月十八日皇子侍宴長句三首  其三 蘇頌 
奉宸班近殿中香，人在金鑾日月旁。魚藻君臣同愷樂，露蕭遐邇荷龍光。已聞幼海歌重潤，更得清風誦十章。嘉會古今應罕遇，未饒西母白雲觴。
次韵子瞻鎖院賜酒燭 蘇頌 
暮召從容對浴堂，歸來院吏寫宣忙。郢醪獨賜尊常滿，龍燭初然淚有香。起草才多封卷速，把麻人衆引聲長。百官班裏聽恩制，爭誦雄文出未央。
次韵孔平仲學士詳定次口占 蘇頌 
多士盈廷待指南，老枚何幸接徐嚴。子亭覆實參高議，時引清風拂畫檐。
次韵孔學士密雲龍茶 蘇頌 
精芽巧製自元豐，漠漠飛雲繞戲龍。北焙新成圓月樣，內廷初啟絳囊封。先春入貢來千里，中使傳宣下九重。自省何功蒙上賜，青蒿應爲倚長松。
再次韵 蘇頌 
上尊百倍勝新豐，御茗珍兼大小龍。頒賚併蒙中使降，捧持猶見守臣封。露芽輕嫩研香馥，雲朵纖濃印迹重。拜賜頻繁何以報，惟堅名節比寒松。
送周尹郎中守梓潼 蘇頌 
曾携佳句使淮隅，離合差池二紀餘。旋見豸冠三院貴，晚陪丹地一臺居。涪城又領銅魚契，錦里先馳駟馬車。况是論年俱老矣，送君因復動歸與。
王都尉示及呂丞相柳溪圖詩見邀同作走筆奉呈 蘇頌 
愛君圖寫柳溪遊，想像濠梁問子休。漁釣每懷班嗣壑，煙波疑在志和舟。清時未易忘軒冕，大隠何妨傲葛裘。應笑龍鍾老朝士，飛翔高下似輕鷗。
和題李公麟陽關圖二首  其一 蘇頌 
渭城凄咽不堪聽，曾送征人萬里行。今日玉關長不閉，誰將舊曲變新聲。
和題李公麟陽關圖二首  其二 蘇頌 
三尺冰紈一絕詩，翩翩車馬送行時。尊前懷古閒開卷，見盡關山遠別離。
次韵韓康公對雨即事有懷五弟 蘇頌 
燕閒誰伴泛金焦，注想鴒原望泬寥。接客後堂聊造適，偃藩臨汝正逍遥。齊名孟季須爰立，一致夷聃異反招。筆札文章俱第一，風流今不數三蕭。
次韵韓康公和曾令綽范景仁喜五弟改知汝海見寄之什 蘇頌 
許汝相望畫戟深，裴劉賡唱遞筩臨。兩忘出處俱安節，不得親疏共照心。幕府尚傳詩寡和，士林重誦斗攸斟。追思五紀詞場舊，何日逢迎更盍簪。
次韵李公擇送新賜龍團與黄學士三絕句  其一 蘇頌 
紅旗筠籠過銀臺，赤印囊封貢茗來。社後三旬頒近列，須知郵置疾奔雷。
次韵李公擇送新賜龍團與黄學士三絕句  其二 蘇頌 
黄金芽嫩先春發，紫碧團芳出焙來。聞說採時爭節候，喊山聲動甚驚雷。
次韵李公擇送新賜龍團與黄學士三絕句  其三 蘇頌 
團團龍鏡未磨開，馥馥新香滿座來。試酌靈泉看餑沫，猶疑盞底有風雷。
次韵李公擇謝黄學士惠文潞公所送密雲小團一絕 蘇頌 
小團品外衆茶魁，宅相分從宰相來。南省同僚得傳玩，朵頤終日味山雷。
諸公和雷字韵茶詩四絕句外復有繼作輒續二篇  其一 蘇頌 
團膏纔就貢綱催，度嶺逾江萬里來。共看雲甌輕攪雪，還如春架動研雷。
諸公和雷字韵茶詩四絕句外復有繼作輒續二篇  其二 蘇頌 
數杯茗飲沃羈懷，消盡酲醲爽氣來。若使伯倫知此味，寧誇酒後不聞雷。
承示黄君詩再和韵 蘇頌 
先春百品避東洄，曾按茶經較勝來。除却黄家雙井白，其餘布鼓敢爭雷。
昨日納還公擇詩卷相次復示三篇不獨說茶曲盡其妙加以敏捷不易追攀輒罄鄙言聊答嘉貺  其一 蘇頌 
近聞朝客建溪回，說得茶園次第來。何事社前先厥篚，只緣春晚向無雷。
昨日納還公擇詩卷相次復示三篇不獨說茶曲盡其妙加以敏捷不易追攀輒罄鄙言聊答嘉貺  其二 蘇頌 
昔年叨預通閨籍，曾得紅囊貢茗來。今日中臺重受賜，回頭已度十春雷。
昨日納還公擇詩卷相次復示三篇不獨說茶曲盡其妙加以敏捷不易追攀輒罄鄙言聊答嘉貺  其三 蘇頌 
吟君三絕重徘徊，不復言詩爲鼎來。咏到茶中精絕處，猶如筆下役風雷。
三月十七日三舍人宴集西省劉叔貢作詩貽坐客席上走筆和呈 蘇頌 
簪纓曉入鳳池西，雨過重廊不踏泥。禁掖英僚初拜慶，儒林舊侶許攀携。兩朝雲露陪嘉宴，二紀塵埃愧舊題。四戶對開參國論，風流無復羨南齊。
和胡完夫侍郎再次前韵見寄 蘇頌 
荷橐相從兩掖西，清塵自不間汙泥。恩頒玉醴同霑醉，坐簇宮花任折携。幸接劇曹聯四選，曾觀大筆賦三題。因吟將相門生詠，牛白聲名便欲齊。
和陸農師侍郎三和前韵 蘇頌 
主人滿酌玉東西，坐客無辭醉似泥。此日逢迎皆笑語，幾年南北嘆暌携。早登鷄省先諸彥，合入鼇坡試五題。雅道寂寥今復振，士風一變始於齊。
和農師四和前韵仍有推奬鄙薄之句再次韵 蘇頌 
敬輿平日始來西，老拙方叨掌武泥。初見魚龍起騰躍，從陪鵷鷺共牽携。儒林盛會霑恩飫，雲閣新圖預客題。更聽高談造名理，人間無物不均齊。
答胡完夫示及四和前篇 蘇頌 
書名曾伏庾征西，詞命宜封玉檢泥。前日星垣同屬咏，即時墨客已潜携。豈惟家集分門錄，直待郊居滿壁題。更覽晉祠新石刻，從來文體壓梁齊。
胡完夫再示西省唱和詩特記曩遊過有謙屈率爾賡次 蘇頌 
當年覆實子亭西，曾見春龍起蟄泥。晚接官聯方喜幸，老憂顛踣待扶携。入蘭遊霧蒙熏潤，激濁揚清望品題。蹇步强攀英俊躅，終然駑驥力難齊。
陸農師又示第五和篇褒借益勤輒復酬答 蘇頌 
講序嘗登虎觀西，璽書對罷武都泥。前言往行推多識，細管纖鋒不自携。信史已成知有法，好詩頻寄更無題。就中醉墨人偏愛，應與南朝小謝齊。
諸公唱和多記經歷之事因感昔遊復用元韵凡三首  其一 蘇頌 
十年不到掖垣西，舊路重尋壁已泥。四戶貴同公鼎重，九門高共斗杓携。追思往事驚陳迹，欲和長言怯巨題。老見諸賢雖縮忸，不量綿力尚思齊。
諸公唱和多記經歷之事因感昔遊復用元韵凡三首  其二 蘇頌 
朝鞍早過鳳樓西，雨浥輕塵未有泥。頒宴百壺人共醉，演綸雙筆客同携。紫微舊刻蘭堂閟，朱字新牌藝院題。更識訓詞深厚意，言成膏澤惠編齊。
諸公唱和多記經歷之事因感昔遊復用元韵凡三首  其三 蘇頌 
平生南北與東西，豈是揚波與汩泥。晚入金門諸彥接，來同綺席賜尊携。時逢寵渥欣陪預，老遇風光懶咏題。共戴君恩何以報，惟將聖壽祝天齊。
重次前韵奉酬子由子開叔貢三舍人二首  其一 蘇頌 
都堂直北正衙西，同日三賢拜紫泥。供張府泉批敕賜，刊碑朱墨典籤携。姓名非夕金甌覆，手筆他年玉簡題。制詔溫純詩什健，若非元白更誰齊。
重次前韵奉酬子由子開叔貢三舍人二首  其二 蘇頌 
公宴將闌日欲西，酒酣揮汗浥如泥。重陪簪橐聯鑣出，仍得篇章滿篋携。直舍恍迷新戶牖，賜書猶識舊籤題。豈惟夢想鈞天路，更似聞韶子在齊。
鄧聖求承旨疊貽佳句過有褒稱無言不酬雖復牽强以多爲貴固已數窮大雅旁通諒無誚斥 蘇頌 
召節從來蜀道西，遺思人尚襆青泥。禁中手筆由裁制，天下英雄在挈携。密議金鑾應有記，登庸石刻竚重題。綸闈盛宴仙鼇會，飛集翩翩五鳳齊。
次韵劉叔貢舍人從駕 蘇頌 
鼇頭星掖貴兼清，不似南宮散六卿。繼踵棣華聯禁直，並時蘭玉占高名。甘泉法從皆才傑，皇祐孤臣獨老生。自嘆荆枝半凋落，若論宗戚亦霑榮。
李公擇尚書見示出郊奉雩祀馬上口占七言四韵走筆繼和 蘇頌 
雩郊幾夕見龍星，盛樂初諧六變聲。薦幣禮同匏爵重，潔牲人比玉壺清。幕中閎辨通宵接，馬上新詩頃刻成。精意預期甘澤應，隨軒飛入鳳凰城。
次韵諸公從駕景靈宮二首  其一 蘇頌 
青鵷如跂萬椽勻，地接璇流隔世塵。三后在天歌下武，一人膺福見君陳。珠旒漆漆懷濡露，玉案年年侍薦新。廡下丹青從臣列，左趨蕭丙右甘辛。
次韵諸公從駕景靈宮二首  其二 蘇頌 
太清宮廟近蓬萊，連日天門六扇開。萬乘旌旗衝曉過，兩宮輿輦詰朝來。城中三水河通漢，庭下千官棘映槐。老稚扶携同祝聖，年年常此望昭回。
次韵王都尉團練押賜高麗歸使宴射贈館伴舍人兼呈諸公 蘇頌 
通侯年少侍中郎，主客名園滿國香。賜酒九行勤貊使，一帆千里送吳航。鳴弦屢奏前籌捷，摛藻俄傳秀句長。更與詩翁相屬和，驪珠數百透函光。
和門下侍郎東臺夜直見寄 蘇頌 
五年班綴望夔龍，曾托帡幪庇雨風。末路自矜黄髮老，平時曾識黑頭公。升沈不改交情見，出處雖殊趣舍同。謾叩蕪音答高唱，終慚下管應清宮。
和門下相公從駕幸太學 蘇頌 
聖主恢儒率舊章，首冬鳴蹕下膠庠。生師褒博趨鱣序，文武端嚴列雁行。承詔敷陳商戊甲，執經環立晉袁王。三千學者多才秀，定有同升孔子堂。
次韵陳元輿待制新懷州呂侍講見寄 蘇頌 
繕性雖知衆射標，頹年無奈羽譙譙。覃懷新守紆高旆，寧海元侯駐累喬。憶擬曹鞭渦水賦，嘗陪戴席德陽朝。郡齋繼日聽餘論，不復牢愁咏大招。
答陳再次前韵 蘇頌 
牛斗經年望建標，忽聞行李度南譙。仙舟復喜逢元禮，飛御仍煩接子喬。已試演綸成典冊，尚勞分竹偃藩朝。海沂邂逅誠多幸，繼日相過不待招。
竊憶舊遊再賦一篇 蘇頌 
早見登龍奪錦標，繼聯官契仕蒙譙。雕章屢愛函京作，宰樹常論故國喬。久嘆徊翔淹禁閣，方欣良直贊清朝。前篇謾約林泉訪，祗恐群公賦反招。
走筆次韵察推見別二篇  其一 蘇頌 
行藏無意但隨時，不爲人知我者稀。負殻蝸牛初就舍，馴鷗海客已忘機。緘收卷軸塵生蠹，合和丹丸醭有衣。久冒寵榮無所補，敢煩從事嘆巍巍。
走筆次韵察推見別二篇  其二 蘇頌 
老愛詩書志益堅，不成魚網謾臨淵。幽居喜見新松菊，病目愁看舊簡編。事任閒忙常自適，心忘毀譽敢求全。知君有意論騷雅，何日從容話極玄。
和通判白同朝散見別 蘇頌 
樂土民勤不带牛，觀農時得看耕樓。老慚卧閣思投紱，恩假祠宮換典州。就第未荒三徑菊，過江無俟五湖舟。題輿別乘方騰逸，詎肯相從物外遊。
和劉明仲都曹見別三首  其一 蘇頌 
二年爲郡樂邗坡，喜遇豐年萬物和。政拙未能觀水薤，氣衰時復咏烟蘿。朱方亭下歸心速，揚子橋邊別淚多。禁職祠官容佚老，晚蒙恩澤更霶沱。
和劉明仲都曹見別三首  其二 蘇頌 
久汙朝寵老非宜，祿厚躬閒不爾虧。優詔還令使真室，特恩仍免覲京師。力疲都是垂頭馬，志適何殊曳尾龜。年事已高心慮息，山堂無俟德璋移。
和劉明仲都曹見別三首  其三 蘇頌 
幽居鄰有萬窠松，坐見京江四面峰。形若橛株隨倚徙，愁如頑礦漸銷鎔。尚紆軒冕心顔厚，但覺林泉興味濃。茗飲藥苗留待客，時時賓友自過從。
太平守梅學士隔闊累年會遇京口喜道舊故特枉篇章勉次來韵二首  其一 蘇頌 
老洿朝紱退方榮，真室官猶寓帝城。敢詫丘園蒙賁飾，深慚韁鎖濫名聲。安居幸已歸閒燕，飽食將何答聖明。珍重雕章勤奬借，久要情好見平生。
太平守梅學士隔闊累年會遇京口喜道舊故特枉篇章勉次來韵二首  其二 蘇頌 
學海儒珍昔所知，于令刮目異常時。蝸廬何幸紆千騎，螢燭多慚對九枝。鉛摘次書才贍雅，麈毛揮辯狀清羸。竹符芸省翻留滯，可是青雲緩步遲。
大夫七弟有慶新居二百四十言次韵和之 蘇頌 
勿謂衡茅陋，門牆亦僅全。山連京峴外，水接漕渠邊。喬木傍行列，幽花晚秀妍。子孫環舍後，兄弟對齋前。樹果非求息，臨流靡察淵。卜鄰同晏宅，任地得周廛。往復康莊路，過從鄉里賢。招來三徑士，疏引一人泉。金谷雖慚石，蝸廬已勝先。烝嘗時近享，香火道心虔。左右岡兼阜，縱橫陌與阡。思歸誠久矣，到此是終焉。籬援叢芳枳，庭除繞碧鮮。尚之南學遠，休璉北邙偏。街柳長垂带，堤榆未墜錢。窗閒靖節傲，梧老惠施眠。去國魂勞斷，銘恩骨待鎸。幸安蓬戶奧，烏用鐵樞堅。刁嶺東隅見，林莊幾世傳。杉松高掩抱，岩麓勢聯綿。構築多遺址，經營信昔緣。毋勞借官地，便可入寥天。歌哭于斯室，耕桑待有年。誰知真趣在，平地即神仙。
七弟示詩後又改緣字爲川字因再次韵 蘇頌 
幽棲新得地，朴飾敢求全。一畝真儒有，三年近道邊。鋤荒還見舊，革陋遂成妍。棟宇依岩畔，烟雲入檻前。人非勝土木，心每懼冰淵。州處來閒燕，山居隔市廛。軒窗橫列岫，屏嶂對先賢。念昔初經始，惟蘄遠水泉。丘園寧待賁，宗廟貴爲先。幸免靈臺寄，重叨真室虔。頤生無異術，送死有新阡。世慮都忘矣，勞生此息焉。道腴甘淡薄，食邑減芳鮮。士譽言功德，僧談半滿偏。未從招隠客，不費買鄰錢。晝靜龍鬚坐，宵寒龜殻眠。藉莎毋剪薙，即石不磨鎸。假職恩良厚，歸田志益堅。秋毫知帝力，清白自家傳。吾弟欣堂構，長言紀瓞綿。思親樂京口，懷土限閩川。江左步兵酒，華陽小有天。銜杯蠲痼疾，行藥助修年。更有扶衰物，鄰家十八仙。
潤守修撰見招與左丞王公大夫俞公東園集會賓主四人更無他客某頃爲南都從事值故相杜公與王賓客煥畢大卿世長朱兵部貫馮郎中平同時退居府中作五老會一日大尹廬陵歐陽公作慶老公宴而王畢二公以病不赴中座亦只四人某時與諸僚同與席末言念往昔正類今辰然自皇祐庚寅迄今元符己卯整五十年矣撫事感懷輒成七言四韵 蘇頌 
曾覽祁公五老詩，仍陪三壽燕留司。今逢北固開尊日，正似南都命席時。喜奉笑言揮麈柄，却慚衰朽倚瓊枝。定知此會人間少，五十年才一再期。
發句米奉議見示與諸公唱和北山壯觀佳篇因索鄙製老病久棄筆硯勉强口占小子次韵奉酬 蘇頌 
岡陵起阜崇，花木露夭濃。襟带湘泯水，屏圍晉楚峰。地全居爽塏，人不厭迎逢。彷彿觀平遠，分毫見栝松。
發句米奉議見示與諸公唱和北山壯觀佳篇因索鄙製老病久棄筆硯勉强口占小子次韵奉酬 和壯觀亭 蘇頌 
欲狀江山秀，無如格律詩。形容天際美，假借筆端奇。注目臨滄近，沿流北固卑。不因篇咏見，絕景有誰知。
發句米奉議見示與諸公唱和北山壯觀佳篇因索鄙製老病久棄筆硯勉强口占小子次韵奉酬 和王崇禧寄揚州尚書 蘇頌 
省座來分聖主憂，仙翁常作北郊遊。瓜田接畛尋期會，菊蕊浮杯阻獻酬。壯觀風騷歸作者，平山歡宴集清流。從茲淮海登臨趣，樂事良辰屬二州。
吏部頓郎中起陸尚書佃與同年因迎哲宗神主集班西苑追思昔預聞喜逮今三十一年再至感舊賡唱長言遠垂寄示老病讀之不覺感嘆强次前韵以答嘉貺 蘇頌 
集英親策際天人，曾見諸賢解褐巾。薦棘校文欽藻思，華林頒宴接車塵。年光世故推移久，士論朝咨寵遇新。老病忽紆懷舊作，長吟猶憶曲江春。
廣陵芍藥盛開品目比舊又多累日與同官賞嘆不足因記嘉祐中西臺吳大資與留守宋丞相唱和二篇吳詩有不逐新奇爭世玩却憐陶菊與莊樗之句宋答云松篁何意常如舊閒倚霜空不肯凋意有未盡輒成二章  其一 蘇頌 
應是圓玄降瑞精，散爲穠麗遍邗城。重苞疊蕊三春後，膩臉豐肌百態生。一自毫堂甄異品，至今花譜續嘉名。都緣尤物多奇變，豈爲繁華逐世情。
廣陵芍藥盛開品目比舊又多累日與同官賞嘆不足因記嘉祐中西臺吳大資與留守宋丞相唱和二篇吳詩有不逐新奇爭世玩却憐陶菊與莊樗之句宋答云松篁何意常如舊閒倚霜空不肯凋意有未盡輒成二章  其二 蘇頌 
稟質由來自絕倫，誰將巧思變天真。鄭風謔贈緣情密，謝守翻階得句新。菊聚萬鈴樗大本，松添七鬣竹浮筠。未知妍陋從何辨，等是生成一大鈞。
和國信張宗益少卿過潭州朝拜信武殿 蘇頌 
夷裔陵邊久，文明運算高。三冬馳日御，一夜隕星旄。從此通戎賂，于今襲戰袍。威靈贍廟像，列侍寫賢豪。民獲耕桑利，時無斥堠勞。金繒比干櫓，未損一牛毛。
和張少卿過德清憶郎中五弟 蘇頌 
平昔知君兄弟名，籍隨廉茂策通經。已傷荆木一枝折，重過桐鄉雙淚零。朝見鶺鴒詩思苦，夜聽鴻雁睡魂醒。近聞阮巷有才子，異日軒昂看拾青。
和張仲巽過瀛州感舊 蘇頌 
覽君關外感懷篇，重到藩城倍愴然。豈爲宦遊無定止，却思世故易推遷。流年忽復龍周紀，急景仍逢雁去燕。物是人非重惆悵，空餘陳迹吏民傳。
和安撫王臨騏驥見寄 蘇頌 
十月河濱土未乾，行人裘褐苦沾汗。邊侯顧遇勞紆軫，驛舍留連暫憩鞍。義貫雪霜松操古，氣凌星斗劍光寒。待君早晚功名就，重約虛齋論隠桓。
和王大觀寄張仲巽 蘇頌 
內使名卿話昔遊，高談術略氣橫秋。邊亭一別嗟淹久，故眼相看重唱酬。舊德朝端方見用，清才關外苦難留。腰間鞶綬頻加寵，幾見新頭代故頭。
初過白溝北望燕山 蘇頌 
青山如壁地如盤，千里耕桑一望寬。虞帝肇州疆域廣，漢家封國冊書完。因循天寶興戎易，痛惜雍熙出將難。今日聖朝恢遠略，偃兵爲義一隅安。
和仲巽過古北口楊無敵廟 蘇頌 
漢家飛將領熊羆，死戰燕山護我師。威信仇方名不滅，至今奚虜奉遺祠。
和仲巽山行 蘇頌 
天險限南北，回環千里山。客亭依斗絕，胡地信偏慳。伴月驅行傳，緣雲度故關。林泉雖勝賞，無奈霫奚間。
和仲巽過度雲嶺 蘇頌 
磴道青冥外，躋攀劇箭飛。朔風增凜冽，寒日減清暉。使者手持節，征人淚濕衣。此時仁傑意，心向白雲歸。
奚山道中 蘇頌 
山路縈回極險難，才經深澗又高原。順風衝激還吹面，灧水堅凝幾敗轅。巖下有時逢虎迹，馬前頻聽異華言。使行勞苦誠無憚，所喜殊方識漢恩。
和仲巽奚山部落 蘇頌 
千里封疆薊霫間，時平忘戰馬牛閒。居人處處營耕牧，盡室穹車往復還。
過摘星嶺 蘇頌 
路無斥堠惟看日，嶺近雲霄可摘星。握節偶來觀國俗，漢家恩厚一方寧。
和晨發柳河館憩長源郵舍 蘇頌 
君逢嘉景思如泉，欲和慚無筆似椽。山谷水多流乳石，旃裘人鮮被純綿。服章幾類南冠繫，星土難分列宿躔。安得華風變殊俗，免教辛有嘆伊川。
和宿牛山館  其一 蘇頌 
山深孤館迥，部落不成城。夜永人無寐，冬溫氣自清。夷音通夏楚，漢地接平營。恩信今無外，邊庭肯背盟。
和宿牛山館  其二 蘇頌 
孤村四望百重山，使節相陪北度關。休嘆光陰懷往昔，且看巖石自斕斑。
和題會仙石 蘇頌 
雙石層稜倚翠巔，相傳嘗此會群仙。繫風捕影誰能問，空見遺蹤尚巋然。
和宿鹿兒館 蘇頌 
邊城射獵取麑麛，夭䴠仁心所不爲。鳴角秋山少閒日，標名郵館客慵窺。
和冬至紫蒙館書事 蘇頌 
泰畤迎長日，殊方展慶杯。關山厭沙磧，星斗望昭回。月共寒更永，風隨協氣來。欲知王曆正，候律應孳荄。
和就日館 蘇頌 
戎疆迢遞戴星行，驛騎奔馳朿火迎。人向萬山峰外過，月從雙石嶺間生。馬蹄看即三千里，客舍今逾四十程。每念皇華承命重，愧無才譽副群情。
和過神水沙磧 蘇頌 
沙行未百里，地險已萬狀。逢迎非長風，狙擊殊博浪。昔聞今乃經，既度愁復上。幸無漲天災，日月免遮障。
和土河館遇小雪 蘇頌 
薄雪悠揚朔氣清，衝風吹拂毳裘輕。人看滿路瓊瑶迹，盡道光華使者行。
和檀香板 蘇頌 
鏤檀芬馥貫縚衺，擊玉敲金一串花。自與麗妃親記曲，後來傳玩幾人家。
和神水館逢齊葉二國信 蘇頌 
幾旬馳傳困風埃，忽聽南軺病眼開。千里邊疆難際遇，一封京信况同來。論情不異聲投谷，適遇過於渴望梅。談笑未經催命駕，歸心雖切且徘徊。
使回蹉榆林侵夜至宿館 蘇頌 
使還兼道趣南轅，朝出沙陀暮水村。雪嶺迢遥人自少，冰天凄慘日長昏。鴉聞宿舍驚如鬧，馬識歸途去似奔。屈指開年到京闕，夢魂先向九重閽。
和使回過松子嶺 蘇頌 
石徑縈紆甚七盤，披榛策馬上烟巒。回頭却見臨潢境，千里猶如指掌看。
和遊中京鎮國寺 蘇頌 
塔廟奚山麓，乘軺偶共登。青松如拱揖，棟宇欲騫騰。夷禮多依佛，居人亦貴僧。縱觀無限意，紀述恨無能。
和富谷館書事 蘇頌 
迢迢歸馭指榆津，日日西風起塞塵。沙底暗冰頻踠馬，嶺頭危徑罕逢人。客心牢落偏多感，天意融怡漸發春。珍重詩翁饒藻思，剪裁風物見長新。
和奚山偃松 蘇頌 
亂枝轇轕翠陰圓，倚岫垂崖盡偃然。不爲深根生觸石，定應高幹上摩天。
和過打造部落 蘇頌 
奚夷居落瞰重林，背倚蒼崖面曲潯。澗水逢春猶積凍，山雲無雨亦常陰。田塍開墾隨高下，樵路攀緣極險深。漢節經過人競看，忻忻如有慕華心。
新歲五十始覺衰悴因書長句奉呈仲巽少卿 蘇頌 
始衰心事自堪嗟，但覺光陰似轉車。白傅開經五秩滿，仲尼學易數年加。負薪筋力誠難强，報國功名事轉賒。若問信書何所得，樂天知命任生涯。
某奉使過北都奉陪司徒侍中潞國公雅集堂宴會開懷縱談形于善謔因道魏收有逋峭難爲之語人多不知逋峭何謂宋元憲公云事見木經蓋梁上小柱名取有折勢之義耳文人多用近語而未及此輒借斯語抒爲短章以紀一席之事繕寫獻呈 蘇頌 
高燕初陪聽拊髀，清譚仍許奉揮犀。自知伯起難逋峭，不比淳于善滑稽。舞奏未終花十八，酒行先困玉東西。荷公德度容狂簡，故敢忘懷去町畦。
某向忝使遼于今十稔再過古北感事言懷奉呈姚同事閣使 蘇頌 
曾到臨潢已十齡，今朝復忝建旜行。正當胡虜百年運，又過秦王萬里城。盡日據鞍消髀肉，通宵聞柝厭風聲。自非充國圖方略，但致金繒慰遠甿。
次行奚山 蘇頌 
奚山繚繞百重深，握節何妨馬上吟。當路牛羊眠薦草，避人鳥鵲噪寒林。羸肌已怯旜裘重，衰鬢寧禁霜雪侵。獨愛潺湲溪澗水，無人知此有清音。
同事閤使見問奚國山水何如江鄉以詩答之 蘇頌 
奚疆山水比東吳，物色雖同土俗殊。萬壑千巖南地有，扁舟短棹此間無。因嗟好景當邊塞，却動歸心憶具區。終待使還酬雅志，左符重乞守江湖。
早行新館道中 蘇頌 
經旬霜雪倦晨征，重到胡疆百感生。日上東扶千嶂影，風來空谷萬號聲。人心自覺悲殊土，物色偏能動旅情。况是天恩懷景俗，不妨遊覽趁嚴程。
奚山道中 蘇頌 
擁傳經過白霫東，依稀村落有華風。食飴宛類吹簫市，逆旅時逢煬竈翁。漸使犬羊歸畎畝，方知雨露遍華戎。朝廷涵養恩多少，歲歲軺車萬里通。
過新館罕見居人 蘇頌 
引弓風俗可傷嗟，滿目清溪與白沙。封域雖長編戶少，隔山才見兩三家。
牛山道中 蘇頌 
農人耕鑿遍奚疆，部落連山復枕岡。種粟一收饒地力，開門東向雜夷方。田疇高下如棋布，牛馬縱橫似谷量。賦役百端閒日少，可憐生事甚茫茫。
發牛山 蘇頌 
山坂縈紆道阻長，數程行處尚相望。晨裝方指南高外，宿館還趨北斗方。既乏遠謀慚肉食，空將衰鬢冒寒霜。却尋十載曾行地，風物依然土境荒。
契丹帳） 蘇頌 
馬牛到處即爲家，一卓穹廬數乘車。千里山川無土著，四時畋獵是生涯。酪漿羶肉誇希品，貂錦羊裘擅物華。種類益繁人自足，天教安逸在幽遐。
奚山路 蘇頌 
行盡奚山路更賒，路旁時見百餘家。風烟不改盧龍俗，塵土猶兼瀚海沙。朱版刻旗村賜食，青氈通幰貴人車。皇恩百歲加荒景，物俗依稀欲慕華。
中京紀事 蘇頌 
邊關本是苦寒地，况復嚴冬入虜鄉。一带土河猶未凍，數朝晴日但凝霜。上心固已推恩信，天意從茲變燠暘。最是使人知幸處，輕裘不覺在殊方。
過土河 蘇頌 
長叫山旁一水源，北流迢遞勢傾奔。秋來注雨瀰郊野，冬後層冰度輻轅。白草悠悠千嶂路，青煙裊裊數家村。終朝跋涉無休歇，遥指郵亭日已昏。
贈同事閤使 蘇頌 
山路盡陂阤，行人陟險多。風頭沙磧暗，日上雪霜和。草淺飛鷹地，冰流飲馬河。平生畫圖見，不料再經過。
沙阤路 蘇頌 
上得陂陀路轉艱，陷輪推馬苦難前。風寒白日少飛鳥，地迥黄沙似漲川。結草枝梢知里堠，放牛墟落見人煙。從來天地分中外，今作通逵近百年。
觀北人圍獵 蘇頌 
莽莽寒郊晝起塵，翩翩戎騎小圍分。引弓上下人鳴鏑，羅草縱橫獸軼群。畫馬今無胡待詔，射鵰猶懼李將軍。山川自是從禽地，一眼平蕪接暮雲。
胡人牧 蘇頌 
牧羊山下動成群，嚙草眠沙淺水濱。自免觸藩羸角困，應無挾策讀書人。氈裘冬獵千皮富，湩酪朝中百品珍。生計不贏衣食足，土風猶似茹毛純。
某兩使遼塞俱值郊禮之歲今以至日到北帳感事言懷寄呈同館諸公 蘇頌 
兩忝臨潢使，俱逢泰畤祠。國陽隨仗日，塞外抗旜時。盛禮群公預，丹心萬里馳。周南嘆留滯，何似異方悲。
初至廣平紀事言懷呈同事閤使 蘇頌 
雙節同來朔漠邊，三冬行盡雪霜天。朝飧羶酪幾分飽，夜擁貂狐數鼓眠。光景不停如轉轂，歸心難遏似流煙。須將薄宦同羈旅，奔走何時是息肩。
冬日北庭懷餘杭舊僚屬 蘇頌 
曾約尋山春水間，越江吳岫遍留連。沙頭寺院看花日，湖上樓臺試茗天。酒後歌呼常薄暮，風流雲散忽經年。異方萬里相望處，滿眼荒郊倍慘然。
契丹馬 蘇頌 
邊城養馬逐萊蒿，棧皁都無出入勞。用力已過東野稷，相形不待九方皋。人知良御鄉評貴，家有材駒事力豪。略問滋繁有何術，風寒霜雪任蹄毛。
北帳書事 蘇頌 
北海蓬蓬氣怒號，厲聲披拂晝兼宵。百重沙漠連空暗，四向茅檐捲地飄。與日過河流水涸，行天畜物密雲遥。輶軒使者偏蒙福，夙駕陰霾斗頓消。
廣平宴會 蘇頌 
胡中宮室本穹廬，暫對皇華闢廣除。編曲垣牆都草創，張旃帷幄類鶉居。朝儀强效鵷行列，享禮猶存體薦餘。玉帛係心真上策，方知三表術非疏。
離廣平 蘇頌 
歸騎駸駸踏去塵，數朝晴日暖如春。向陽漸喜聞南雁，炙背何妨問野人。度漠兼程閒鼠褐，據鞍濃睡側烏巾。窮冬荒景逢溫煦，自是皇家覆育仁。
山路連日衝冒西風頗覺行役之勞 蘇頌 
却到深山歲已殘，西風連日作晴寒。塵埃季子貂皮敝，憔悴休文革带寬。往復七旬人意怠，崎嶇千險馬行難。三關猶有燕山隔，安得陵空縱羽翰。
發柳河 蘇頌 
清晨驅馬兩崖間，霜重風高極險艱。前日使人衝雪去，今朝歸客踏冰還。道旁榛莽樵蘇少，野外汙萊耒耨閒。還似昔年經歷處，下弦殘月插東山。
摘星嶺 蘇頌 
昨日才離摸斗東，今朝又過摘星峰。疲軀坐困千騎馬，遠目平看萬嶺松。絕塞阻長逾百舍，畏途經歷盡三冬。出山漸識還家路，騶御人人喜動容。
虜中紀事 蘇頌 
夷俗華風事事違，矯情隨物動非宜。腥膻肴膳嘗皆遍，繁促聲音聽自悲。沙昧目看朱似碧，火熏衣染素成緇。退之南食猶成咏，若到窮荒更費辭。
慈聖光獻皇后挽辭七首  其一 蘇頌 
內德方㜪茂，徽音比姒超。詒謀二聖託，燕處兩宮朝。功被人間滿，神歸帝所遥。巍巍光獻策，萬世配仁昭。
慈聖光獻皇后挽辭七首  其二 蘇頌 
晨夕東朝路，鑾輿問寢興。蟠桃未再熟，羽駕忽西昇。逝水還天漢，流光下玉繩。聖心哀罔極，時望永昭陵。
慈聖光獻皇后挽辭七首  其三 蘇頌 
帟室深攀慕，仙都去不歸。悲凉虛水殿，彷彿見銖衣。難復金龍駕，終開白獸扉。西郊三百里，雨涕萬人揮。
慈聖光獻皇后挽辭七首  其四 蘇頌 
越從景祐至元豐，儷極坤儀四紀中。復辟先朝尊啟母，助勤熙旦廣堯聰。深居高拱收淵默，盛德成功絕比隆。太史方修長信注，續詩應首二南風。
慈聖光獻皇后挽辭七首  其五 蘇頌 
冀王陰德在高門，南院功名燕後昆。慶衍曾沙鍾聖女，尊居東殿見神孫。糺宗新廣宣平第，尚主重開沁水園。自昔后家稱累盛，誰如終始六朝恩。
慈聖光獻皇后挽辭七首  其六 蘇頌 
初頒遺誥大廷中，百辟悲號四海同。過越喪期天子孝，便蕃恩澤外家豐。橋山弓劍開高寢，原廟衣冠入閟宮。玉輦三元朝象帝，年年長慕闕門東。
慈聖光獻皇后挽辭七首  其七 蘇頌 
亭構依然揭大椿，宮闈無復駐飈輪。清衷念切承顔日，長樂悲深奉質辰。六御驂騑開道路，五陵松柏慘風塵。周南舊老偏摧感，曾是初元奉策臣。
宣仁聖烈皇后挽辭五首  其一 蘇頌 
辰極閟軒輝，天人覆玉衣。兩朝臨大寶，九載運璇璣。永巷私門絕，通閨外族稀。蕃釐崇構闢，應待媼神歸。
宣仁聖烈皇后挽辭五首  其二 蘇頌 
及物深仁遠，流光內德昭。徽音繼任姒，至治協黄堯。崇慶纔虧膳，延和遽罷朝。千官號慕處，聲動九重霄。
宣仁聖烈皇后挽辭五首  其三 蘇頌 
避殿尊先后，垂帷祐聖孫。憂勤萬機政，聽納七臣言。功載生民咏，神遊永厚原。鴻名兼四德，難盡贊坤元。
宣仁聖烈皇后挽辭五首  其四 蘇頌 
六月因山葬，三年率土哀。風雲金殿暗，霧露石門開。羽衛環神岳，衣冠返帝臺。悲凉九虞禮，不見大安回。
宣仁聖烈皇后挽辭五首  其五 蘇頌 
元禩臨朝日，群賢輔政辰。孤臣起南國，再命入洪鈞。雨露恩彌渥，涓埃報未因。守藩垂老恨，無路從靈輴。
濮安懿王夫人挽辭二首  其一 蘇頌 
國邸留慈範，皇家肇慶基。思齊京室配，袝廟濮園祠。改卜三川兆，尊名一品儀。禮隆由聖作，萬世仰洪規。
濮安懿王夫人挽辭二首  其二 蘇頌 
大電光流慶，歸雲去莫攀。千齡悲逝水，七月會因山。陵闕乾坤壯，岡原鞏洛環。王家傳爵土，世世奉神班。
中書令程文簡挽辭三首  其一 蘇頌 
邦國藩宣老，階符陟降賢。朝方尊舊德，天不畀遐年。勛載奉常誄，神棲京兆阡。悲笳聲未斷，壟日下虞淵。
中書令程文簡挽辭三首  其二 蘇頌 
星墜寢門夕，歌興夢奠時。騎箕良弼去，罷社國人悲。富貴驚川逝，功名白日垂。祗應金石刻，無愧伯喈辭。
中書令程文簡挽辭三首  其三 蘇頌 
都門簫鼓動哀音，丹旐西歸詔祖臨。故府簪裾空墮淚，高原松檟已成陰。藩朝宣力由忠藎，彝鼎書功映古今。他日甘棠知不剪，五州遺德在人深。
贈太師中書令王公挽辭二首  其一 蘇頌 
族茂仙緱系，恩隆帝渚姻。兩朝全寵遇，一節貫忠純。敦說耽儒術，沖和味道真。樞庭十五載，當宁倚良臣。
贈太師中書令王公挽辭二首  其二 蘇頌 
汾曲名家相國孫，翊登樞鉉繼承恩。旂章禮秩連三府，彝鼎功名載一門。棺歛衮衣哀冊異，路驅班劍葬儀存。清規素履知無晦，金刻雄文賁九原。
錢起居挽辭二首  其一 蘇頌 
地席賢王寵，官分右掖司。文華天所賦，政事吏爲師。始見良言進，俄驚哲士萎。平生公輔業，所頼聖明知。
錢起居挽辭二首  其二 蘇頌 
制策詞科世得賢，諫垣書殿繼爲聯。皂囊封奏名宏議，丹扆書箴著舊篇。朝許臧孫爲有後，人嗟賈傅不遐年。一門盛美時難及，家學于今令子傳。
司徒侍中杜正獻公挽辭五首  其一 蘇頌 
具美生名世，熙工職代天。規橅在臺閣，風采著藩宣。大議方尊老，清時遽喪賢。無言桃李感，聞者共潸然。
司徒侍中杜正獻公挽辭五首  其二 蘇頌 
任重嘗當國，功成急引年。榮華脫屣去，名節掩棺全。白日佳城遠，清風舉世傳。誄終朝有法，大行特高前。
司徒侍中杜正獻公挽辭五首  其三 蘇頌 
當扆思遺直，推恩厚卹終。衮貂官秩貴，駟馬葬儀雄。天老宵躔暗，高陽舊里空。從茲使車問，不似十年中。
司徒侍中杜正獻公挽辭五首  其四 蘇頌 
卜築東畿謝事還，冥鴻高蹈孰能攀。朝廷寵遇三公禮，園館優游十載閒。此日精誠騎列宿，他時歌咏嘆頹山。慮終不及傳家事，獨有忠言貢九關。
司徒侍中杜正獻公挽辭五首  其五 蘇頌 
几杖初來宅次睢，孤生從此被深知。翹材館盛親師益，綠野堂閒奉燕私。恩紀難忘空隕涕，緒言如昨重銘肌。渙陽松柏無因見，延首東南倍愴悲。
侍讀給事王公挽辭三首  其一 蘇頌 
當代儒林老，誰知藴學精。典章推練達，經術號通明。簪橐何時去，堂坊一旦成。漢庭傷賈傅，仕不至公卿。
侍讀給事王公挽辭三首  其二 蘇頌 
禁序方尊寵，雍容侍紫宸。忽驚疇昔夢，遂失老成人。史稿留天閣，銘旌去國闉。龍門賓友散，揮涕想遺塵。
侍讀給事王公挽辭三首  其三 蘇頌 
經幄咨嗟舊學臣，誄章追冊兩優恩。平時寵祿由稽古，不朽聲名在立言。駟馬嘶鳴還故國，素車奔走送高原。諸儒師表今亡矣，惟有清風愯後昆。
贈吏部尚書建安郡正肅吳公挽辭三首  其一 蘇頌 
間代生人傑，高文擢雋科。立朝風采峻，臨郡惠慈多。勛業傳青簡，音容逐迅波。百年誰不至，與善果如何。
贈吏部尚書建安郡正肅吳公挽辭三首  其二 蘇頌 
疇昔商楹夢，吁嗟魯鳳衰。清朝橈隆棟，多士失元龜。墳闕開京壤，帷旌出洛師。孤生懷舊感，西望涕交頤。
贈吏部尚書建安郡正肅吳公挽辭三首  其三 蘇頌 
他日容臺議，功書預討論。襚章三品貴，誄策二名尊。遺直將誰繼，清風想尚存。戢棺何所恨，牖下史魚言。
翰林侍讀學士尚書右丞李公挽辭三首  其一 蘇頌 
西李風流遠，中朝族望幽。寵榮三學士，試守六藩侯。不見登時棟，還驚失夜舟。平生喜名理，一致視浮休。
翰林侍讀學士尚書右丞李公挽辭三首  其二 蘇頌 
儒雅名公子，承平輔相孫。臺儀尊右轄，世職重高門。富貴今如夢，便蕃歿有恩。邇英前席地，無復進嘉言。
翰林侍讀學士尚書右丞李公挽辭三首  其三 蘇頌 
歲晚轘轅道，神歸嵩少原。百年封域廣，三品葬儀尊。笳吹迎風急，帷裳蔽日昏。洛人應墮淚，幾世見銘旛。
觀文殿大學士刑部尚書贈左僕射兼侍中劉公挽辭三首  其一 蘇頌 
特起來南國，登庸歷宰卿。立朝弦載直，遇物稱如平。一夢榮華盡，千年封襚成。秋風暮江起，凄咽逝波聲。
觀文殿大學士刑部尚書贈左僕射兼侍中劉公挽辭三首  其二 蘇頌 
星墜寢門夕，鵩來州舍辰。人悲喪遺愛，帝夢失良臣。勛業經綸遠，文章氣燄新。歿猶榮故里，宸筆鏤堅珉。
觀文殿大學士刑部尚書贈左僕射兼侍中劉公挽辭三首  其三 蘇頌 
蚤歷平津館，嘗蒙鮑叔知。笑言忘位貌，論議切箴規。豈悟三秋別，遂成隔世期。英風今已矣，遺恨滿江湄。
宋中道都官挽辭二首  其一 蘇頌 
儒雅名公子，風流粉署賢。精神清比鑑，論議直如弦。朝已期登俊，天胡不畀年。永懷三友益，一慟寢門前。
宋中道都官挽辭二首  其二 蘇頌 
文章微婉氣清遒，議論精通學贍優。方見璠璵爲國器，忽經蘭菊隕霜秋。夢中應講陰堂奧，天上須刊白玉樓。聞道遺編已成帙，何人列上載蓬丘。
致政少卿邵公挽辭三首  其一 蘇頌 
屢試循良政，兼推幹裕才。惠和綏列郡，風績振行臺。始見彤襜去，遄驚畫翣回。甘棠猶蔽芾，高隴已崔嵬。
致政少卿邵公挽辭三首  其二 蘇頌 
江左推華胄，朝端挹老成。官登九寺貴，迹寄五湖清。治行當年立，家聲繼世榮。書林有賢傑，名德豈慚卿。
致政少卿邵公挽辭三首  其三 蘇頌 
吳苑新開第，都門遂掛冠。俄聞曳杖嘆，未適散金歡。舊迹餘三徑，高風戢一棺。只應名不朽，沈誌史臣刊。
彭城縣太君挽辭二首  其一 蘇頌 
封邑從夫貴，傳家嗣子賢。初聞板輿去，忽愴壽宮遷。樹隠長平外，川流濩澤前。高門餘慶在，足以慰沈泉。
彭城縣太君挽辭二首  其二 蘇頌 
壽考人間福，賢明閫內宗。銘傳史官筆，墓繞故鄉松。雙劍歸還合，南陔養莫容。登堂曾拜客，凄愴望新封。
僕射文莊高公挽辭二首  其一 蘇頌 
學術儒林老，人流國士尊。立朝惟直道，寤主有嘉言。高議留帷幄，清風遺子孫。音儀嗟日遠，隧路閟東原。
僕射文莊高公挽辭二首  其二 蘇頌 
寵祿功名孰與同，平津儒者仕三公。前言往行通今古，素節清規壹始終。巖廟猶傳風采盛，燕堂俄愴笑談空。從來操尚人知少，獨有遺思在聖衷。
尚書祠部郎中大理少卿鄒公挽辭二首  其一 蘇頌 
早日文章譽，他年法令師。官終廷尉府，葬用貳卿儀。參佐征南畫，哀矜讞獄詞。平生經濟學，不愧伯喈碑。
尚書祠部郎中大理少卿鄒公挽辭二首  其二 蘇頌 
齎志齡雖趣，傳家德已流。里門開駟馬，子舍直鼇頭。不見車茵貴，頻加紱冕優。簫笳歸葬處，聲斷漢江秋。
彭城郡鄭太夫人挽辭二首  其一 蘇頌 
姓系山東胄，鄉閭建業城。有家歸吉士，從子尹留京。望郡疏封美，黄堂侍膳榮。終焉貴與壽，無一慊平生。
彭城郡鄭太夫人挽辭二首  其二 蘇頌 
他日虧常膳，呼醫走數州。初欣藥瞑眩，俄痛疾彌留。子舍終天恨，都人挽紼愁。春風汝陰道，貴母葬新丘。
贈大理寺丞陳公挽辭 蘇頌 
隠德稱鄉閈，清風遺子孫。未榮三釜祿，先逝九原魂。葬得眠牛地，家開納駟門。足令來者慕，信有教忠言。
留臺賓客李公挽辭二首  其一 蘇頌 
奕世儒纓胄，清朝翰墨臣。裁成五色詔，出擁兩朱輪。柏署分曹佚，銅樓拜命新。如何止中壽，志未展經綸。
留臺賓客李公挽辭二首  其二 蘇頌 
當年開府鎮金陵，賤子嘗蒙國士稱。俯仰緒言猶在耳，齎咨遺恨遽填膺。人歌梁木空傷魯，兆啟佳城欲葬滕。引紼都門時一慟，悲風凄咽更難勝。
秦國太夫人挽辭二首  其一 蘇頌 
象服朝儀貴，封君國壤陪。從夫乘五馬，見子躡三台。靜樹終難止，東波遂不回。棘欒吾相慕，行道有餘哀。
秦國太夫人挽辭二首  其二 蘇頌 
上宰隆恩禮，中闈集寵光。膳蘭金鼎味，衣綵衮龍章。不見文軒駕，遄驚葆挽鏘。宸慈均愴卹，臨宴輟清觴。
王子直挽辭二首  其一 蘇頌 
嗟若時之彥，懷哉昔並遊。十年追几硯，一別見墳丘。滿目皆陳迹，傷心未白頭。風流何處盡，潁水去悠悠。
王子直挽辭二首  其二 蘇頌 
逝者日云遠，人情尤感傷。素車來隧路，奠哭起高堂。集紀論才備，阡銘敘事長。友兄成雅志，不朽是文章。
司徒侍中賈魏公挽辭二首  其一 蘇頌 
仁聖隆儒有漢風，平津經術位三公。君臣契合千齡際，文武名尊二紀中。再謝貂蟬深畏寵，屢提貔虎不言功。一朝賓客銜悲散，寂寞延賢閣向東。
司徒侍中賈魏公挽辭二首  其二 蘇頌 
大邦開國賞元勛，秘殿陛班寵舊臣。飪味幾年調鼎鼐，丹青何日畫麒麟。千官祖軷都門外，駟馬嘶鳴潁水濱。已見刊碑新隧路，無窮墮淚故州民。
蘇明允宗丈挽辭二首  其一 蘇頌 
觀國五千里，成書一百篇。人方期遠到，天不與遐年。事業逢知己，文章有象賢。未終三聖傳，遺恨掩重泉。
蘇明允宗丈挽辭二首  其二 蘇頌 
嘗論平陵系，吾宗代有人。源流知所自，道義更相親。痛惜才高世，齎咨涕滿巾。又知餘慶遠，二子志經綸。
王侍郎挽辭二首  其一 蘇頌 
四紀文章老，三朝侍從賢。安車初就第，華髮未垂顛。道卷留藩翰，才豪付簡編。風流一朝盡，士類共潸然。
王侍郎挽辭二首  其二 蘇頌 
獻賦初從淮海來，漢皇欣得馬卿才。絲綸誥命追三代，山水歌辭冠一臺。甲第圖書遺舊迹，壽原松柏長新栽。故州民吏餘思遠，畫翣凄凉薤唱哀。
廣東轉運張公挽辭二首  其一 蘇頌 
清白家傳業，中和吏嚮風。一門臺閣仕，入使弟兄同。讞議民無訟，均輸國不空。職勞終損壽，勤事有遺忠。
廣東轉運張公挽辭二首  其二 蘇頌 
寄委頻承寵，經營未盡才。方從輿轎去，忽逐逝川回。返葬京阡遠，遺思粵俗哀。人知有餘德，嗣子躡蘭臺。
歐陽文忠公挽辭二首  其一 蘇頌 
道濟三千子，文高二百年。朝廷得王佐，經術有師傳。筆削書纔就，彌綸志未宣。平生思潁事，倏忽啟新阡。
歐陽文忠公挽辭二首  其二 蘇頌 
早向春闈遇品題，繼從留幕被恩知。何期濲水緘書日，正是椒陵夢奠時。感舊緒言猶在耳，愴懷雙淚謾交頤。誰將姓字題延道，共立門生故吏碑。
駕部郎中畢公挽辭二首  其一 蘇頌 
世德公高裔，家聲相國孫。飾儒成吏事，訓子服忠言。道直躬難進，流長慶有源。椎牛方返葬，納駟已高門。
駕部郎中畢公挽辭二首  其二 蘇頌 
早仕潛郎省，通才適世資。衣冠推吉履，州郡載遺思。喬木陘山外，陰堂洛水湄。令名千古在，沈刻爭臣辭。
國史龍圖侍郎宋次道挽辭五首  其一 蘇頌 
臺閣三朝舊，絲綸載世承。早年欽妙譽，末路愧同升。論議無吾間，文章豈衆能。二經垂絕筆，天喪沈吳興。
國史龍圖侍郎宋次道挽辭五首  其二 蘇頌 
接武由童冠，論年並巳庚。切磨三友益，終始一交情。少別才經夏，何言遂隔生。空深寢門慟，不見繐帷旌。
國史龍圖侍郎宋次道挽辭五首  其三 蘇頌 
告卧春明日，災逢本命年。英靈百人敵，奄忽一朝捐。妙墨宗祧秘，遺文太史編。家書四世學，嗣子復能傳。
國史龍圖侍郎宋次道挽辭五首  其四 蘇頌 
前日聞君撤瑟初，傷心悲憤不能舒。平生鮑叔偏知我，垂老莊龍獨棄予。人物風流今已矣，交游零落痛何如。從茲道義誰相告，每欲臨文輒廢書。
國史龍圖侍郎宋次道挽辭五首  其五 蘇頌 
君嘗齟齬更三已，我亦邅迴再下遷。趣舍既同高誼在，升沈雖異素交全。斤從質喪知何用，蕙爲芝焚亦自憐。重咏十年情味句，吁嗟生意轉翛然。
朝議大夫致仕張公挽辭二首  其一 蘇頌 
清修聞校議，慈惠布州蕃。奉使功雖最，遺榮道亦尊。卜居鄰楚澤，反葬近秦源。自得尋真趣，高風世所敦。
朝議大夫致仕張公挽辭二首  其二 蘇頌 
憶寓龍陽館，曾陪布素遊。登朝俱老大，分袪幾春秋。脫屣追三景，遺衣復一丘。無因素車送，感舊涕雙流。
致政侍讀孫蔓叔挽辭二首  其一 蘇頌 
秘殿除書降，經筵特詔開。未聞陪幄議，忽起奠楹哀。卜葬青烏兆，臨喪白馬來。平生我投分，灑淚向天台。
致政侍讀孫蔓叔挽辭二首  其二 蘇頌 
英祖修官日，先皇出震年。甘泉方授職，少海繼登賢。望積公台久，恩從誄冊宣。遺思滿京邑，曾議市租錢。
司空贈太傅康國韓公挽辭五首  其一 蘇頌 
厚重資天粹，忠清襲世芳。周臣言諤諤，漢相貌堂堂。見象中台拆，傷時一鑑亡。罷朝仍制服，卹禮厚公王。
司空贈太傅康國韓公挽辭五首  其二 蘇頌 
前日崇明路，初聞撤瑟時。兩宮馳道哭，三市輟舂悲。精爽騎箕尾，功名載鼎彜。誰修鳳池錄，直筆載蕭規。
司空贈太傅康國韓公挽辭五首  其三 蘇頌 
文物衣冠萃一門，如公終始見輿言。三登慶曆三人第，四入熙寧四輔尊。繼世拜封前及後，並時當政弟連昆。漢袁楊與唐蕭杜，更有清風在裔孫。
司空贈太傅康國韓公挽辭五首  其四 蘇頌 
甲第初開汴水陽，安車歸後體彌康。交游款密情無間，尊酒歡娛興未忘。懷舊每論場屋事，傷離爲惜潁川裝。朝來重過里門外，感物思人淚數行。
司空贈太傅康國韓公挽辭五首  其五 蘇頌 
六紀增年福未涯，三公歸第寵頻加。達逢雨木官雖怕，賢值辰年夢已嗟。中祀牲牢開祖道，太常鐃吹送靈車。傷心前月登門後，臨別殷勤貺手華。
司空平章軍國事贈太師開國正獻呂公挽辭五首  其一 蘇頌 
二聖臨熙運，元精降佐臣。人承太嶽裔，生在敦牂辰。六紀登遐壽，三期秉大均。還騎箕尾去，仍值在蛇春。
司空平章軍國事贈太師開國正獻呂公挽辭五首  其二 蘇頌 
運偶千齡旦，家傳萬石風。五朝京兆尹，三世大司空。致主唐虞上，論經伏鄭中。生鍾維嶽瑞，葬復近神崧。
司空平章軍國事贈太師開國正獻呂公挽辭五首  其三 蘇頌 
首建司空府，前臨魏闕門。特留黄髮老，對直紫微垣。故事傳臺閣，清風遺子孫。四方桃李滿，不待史官言。
司空平章軍國事贈太師開國正獻呂公挽辭五首  其四 蘇頌 
漢代明經相，唐朝鎮俗賢。時方尊長孺，天遽奪公權。衮冕頒新隧，笳簫入故阡。文成內外服，二美冠周篇。
司空平章軍國事贈太師開國正獻呂公挽辭五首  其五 蘇頌 
自嘆羈屯世少同，平生知己莫如公。早參直諒多聞數，晚入坯陶一器中。存歿交情成契闊，晤言名理謾研窮。追思五十年前會，已識河東父祖風。
蜀公范景仁忠文公挽辭四首  其一 蘇頌 
雅麗文園令，深湛揚大夫。初爲蜀詞客，終作漢真儒。榮遇封公爵，歸休職禁塗。逢時致君事，自與二賢殊。
蜀公范景仁忠文公挽辭四首  其二 蘇頌 
仁祖倦勤日，公居獻納司。累朝論國本，三接嘆忠規。未奮經綸業，空留典冊詞。二名彰美行，千古有遺思。
蜀公范景仁忠文公挽辭四首  其三 蘇頌 
追憶詞場舊，交游四紀餘。編年逢絕筆，議樂見成書。忽愴題丹旐，無由走素車。傷心寢門慟，南望涕漣如。
蜀公范景仁忠文公挽辭四首  其四 蘇頌 
歲在龍蛇會，思賢屢感傷。未收空土淚，又送蜀公喪。士類將安放，交情何日忘。共傳金石刻，俱是大文章。
知樞密院孫溫靖公挽辭二首  其一 蘇頌 
位冠樞機輔，名高羽翼臣。一言曾寤意，四近久同寅。丹旐都城遠，青松隧路新。西瞻裕陵道，想從屬車塵。
知樞密院孫溫靖公挽辭二首  其二 蘇頌 
疇昔逍遥曳杖時，鑾輿臨哭從官悲。三朝弼亮推公望，一品哀榮厚葬儀。陪幄謀猷存故事，出藩慈惠有餘思。伯喈辭刻雖無愧，還作鄉人墮淚碑。
太子太保致仕李公挽辭二首  其一 蘇頌 
衣冠元禮舊龍門，旄鉞西平奕代勛。官是唐家貴公子，名高漢室故將軍。四朝人地推時望，千載丘園脫世紛。國器幡然臨摯殞，齎咨遺事謾傳聞。
太子太保致仕李公挽辭二首  其二 蘇頌 
子厚論先友，文章憶稚年。一時陪俊傑，四紀奉周旋。蘭玉高門盛，松筠晚歲堅。風流今已矣，感舊獨潸然。
秦國夫人挽辭二首  其一 蘇頌 
母儀兼婦德，訓子復宜家。舊宅鄰三徙，新恩副六珈。累茵榮養久，八秩享年遐。宗族稱賢行，詵詵福未涯。
秦國夫人挽辭二首  其二 蘇頌 
大國膺朝寵，樞庭慰母慈。生爲命婦首，殮用貴臣儀。鈴紼傳哀闋，金犀卷贊祠。攀車泣公輔，行路共齎咨。
宣徽南院使太子太保贈司空馮公挽辭三首  其一 蘇頌 
特起來湖海，詳延入雋科。三登襃然首，再續喜哉歌。巖廟勛勞積，藩宣惠愛多。超遥脫屣去，誰嘆逝川波。
宣徽南院使太子太保贈司空馮公挽辭三首  其二 蘇頌 
清潤慈明玉，汪洋叔度陂。不憂仁者壽，早作哲人萎。黄鵠歸無日，青烏葬有期。陰堂介邢密，相望國僑祠。
宣徽南院使太子太保贈司空馮公挽辭三首  其三 蘇頌 
皇祐登瀛日，同升愧妄庸。我年先一飯，君學富三冬。久要平生好，分携晚歲逢。無因素車去，執紼望丘封。
尚書左丞贈開府儀同三司鄧公挽辭三首  其一 蘇頌 
氣緼江山秀，人如圭璧溫。一登文石陛，遂直紫微垣。論議中司見，謀猷內制存。公孫宿儒譽，垂老上金門。
尚書左丞贈開府儀同三司鄧公挽辭三首  其二 蘇頌 
未正階槐位，先登省轄崇。帝方咨傅野，天遽奪楊公。黻冕恩褒德，簫笳禮送終。淮濱故人在，一慟向西風。
尚書左丞贈開府儀同三司鄧公挽辭三首  其三 蘇頌 
貢部掄才選，高風素所欽。方聞二道策，獻納百官箴。榮滯登台晚，周爰注意深。有時無命嘆，遺恨古猶今。
中書侍郎贈銀青光祿大夫傅欽之挽辭三首  其一 蘇頌 
賈傅少馳譽，平津晚遘時。生賢不俾壽，造物孰能知。故事留烏府，清規載鳳池。上思楊綰直，當扆屢嗟咨。
中書侍郎贈銀青光祿大夫傅欽之挽辭三首  其二 蘇頌 
璞玉渾金量，經邦論道賢。肖形真間氣，委蛻欻終天。繐帳群公奠，楹書奕世傳。云誰哭之慟，慶曆老同年。
中書侍郎贈銀青光祿大夫傅欽之挽辭三首  其三 蘇頌 
平生出處與迍通，五十年中事事同。晚歲金門陪末議，一朝華簀見將終。晉賢已失蒼生望，魯國還嗟我道窮。衰病無因送歸紼，商聲聊復寄深衷。
龍圖閣學士贈銀青光祿大夫滕元發挽辭二首  其一 蘇頌 
逸氣雄詞昔自將，文場獨立見軒昂。飛騰正近煙霄路，獻納嘗依日月光。去國丹心那易折，臨州惠愛想難忘。蓋棺未畢經綸志，精爽猶應在帝鄉。
龍圖閣學士贈銀青光祿大夫滕元發挽辭二首  其二 蘇頌 
大器何妨更晚成，當年師友盡豪英。高談每及功名際，壯志元無寵辱驚。天上玉樓須作記，人間白日睹佳城。傷心宿草東吳路，雲水凄凉萬古情。
正月一日皇帝御大慶殿受文武百僚朝賀行上壽之儀樂章曲名 皇帝舉第一盞酒奏靈芝之曲 蘇頌 
嘉瑞降靈，應我皇德。燁燁神芝，不根而植。春秋三秀，晝夜五色。物播詩歌，聲被金石。
正月一日皇帝御大慶殿受文武百僚朝賀行上壽之儀樂章曲名 皇帝舉第二盞酒奏壽星之曲 蘇頌 
倬彼見象，於昭于天。維南有極，離丙之躔。既明且大，應聖乘乾。誕受景福，億萬斯年。
正月一日皇帝御大慶殿受文武百僚朝賀行上壽之儀樂章曲名 皇帝舉第三盞酒奏甘露之曲 蘇頌 
泫泫零露，雲英醴液。和氣凝津，流甘委白。飴泛柈杯，珠聯竹柏。天不愛道，聖功允格。
皇帝閤春帖子六首  其一 蘇頌 
乘震司春令，先天布政經。人時頒鳳曆，農事視龍星。
皇帝閤春帖子六首  其二 蘇頌 
光宅唐堯日，暄和太昊春。德如天溥愛，性與帝同仁。
皇帝閤春帖子六首  其三 蘇頌 
西昴昏當午，諏訾旦在東。聖君南面治，常候四星中。
皇帝閤春帖子六首  其四 蘇頌 
律管已當人統月，斗杓初建孟陬辰。新修元祐萬年曆，今日纔開第五春。
皇帝閤春帖子六首  其五 蘇頌 
五時讀令王春禮，大駕臨朝晉室儀。東作西成皆有序，欲民敦本使前知。
皇帝閤春帖子六首  其六 蘇頌 
四時嘉節宴游稀，盛德先從學士知。每歲惟呈簇金帖，新春不和綵花詩。
太皇太后閤春帖子六首  其一 蘇頌 
氣至風條達，陽升土墳盈。芸芸生物遂，兩兩泰階平。
太皇太后閤春帖子六首  其二 蘇頌 
聖詔頒寬大，天恩遍邇遐。雷風孚號令，草木動萌芽。
太皇太后閤春帖子六首  其三 蘇頌 
寶曆書推律，春觴頌獻椒。年年似今日，三萬八千朝。
太皇太后閤春帖子六首  其四 蘇頌 
冬後五旬逢歲朔，臘前三白遍民田。朝來淑氣先時至，又見春秋大有年。
太皇太后閤春帖子六首  其五 蘇頌 
荆楚牛人敺厲氣，安豐棗腊祀蒼精。聖朝雖舉前朝事，不爲禳祈爲勸耕。
太皇太后閤春帖子六首  其六 蘇頌 
上壽春朝觀外庭，詔恩不許會公卿。即時二史書謙德，只使群官進姓名。
皇太后閤春帖子六首  其一 蘇頌 
九扈方司啟，潛陽已發春。瑶觴進椒柏，眉壽祝靈椿。
皇太后閤春帖子六首  其二 蘇頌 
冬至四十六，三陽生此辰。帝令天下壽，鑽燧教斯民。
皇太后閤春帖子六首  其三 蘇頌 
晝景添宮漏，慈闈念女功。常時浴蠶日，親到濯龍宮。
皇太后閤春帖子六首  其四 蘇頌 
東郊青幘拜春迴，迎得陽和次第來。風向烏竿千里應，氣隨魚鑰九重開。
皇太后閤春帖子六首  其五 蘇頌 
蓬萊殿裏春開宴，長樂宮中帝奉親。婦順母慈流美化，萬方歌頌贊娥莘。
皇太后閤春帖子六首  其六 蘇頌 
花影遲遲轉午陰，漸聞宮柳變鳴禽。休呈金綵矜工巧，但閱圖書鑒古今。
皇太妃閤春帖子五首  其一 蘇頌 
愛敬承三殿，慈柔化六宮。常膺萬春祝，永繼二南風。
皇太妃閤春帖子五首  其二 蘇頌 
甲觀翔雲覆，新宮書漏長。柳條初弄色，梅蕊已飄香。
皇太妃閤春帖子五首  其三 蘇頌 
聖皇欽翼孝心存，宮閤深沉母道尊。初慶新陽生嶰律，又聞清蹕過堯門。
皇太妃閤春帖子五首  其四 蘇頌 
天下太平今有象，宮中行樂但迎新。萬年枝上看春色，三素雲中望玉宸。
皇太妃閤春帖子五首  其五 蘇頌 
冰散瑶津波隠隠，雪殘鳷鵲氣葱葱。新春游豫祈民福，紅傘琱輿從兩宮。
夫人閤春帖子四首  其一 蘇頌 
曉漏催銀燭，新春趁賀朝。御香烟馥郁，宮佩影飄颻。
夫人閤春帖子四首  其二 蘇頌 
歲近寒風薄，宮深愛日遲。欲知春到處，梅杏有新枝。
夫人閤春帖子四首  其三 蘇頌 
良辰孟月辰新陽，和氣中宵遍未央。不待望春宮轉漏，便趨崇慶殿稱觴。
夫人閤春帖子四首  其四 蘇頌 
君王崇儉化邦家，禁掖承恩絕泰奢。只擬討尋鈎盾籍，何曾琱刻上林花。
坤成節集英殿宴教坊口號 蘇頌 
首秋初望斂階蓂，侍宴千官拱大庭。法部重翻慈壽曲，譯場初上貝多經。寶鄰雙節遥馳傳，玉塞重關盡撤扃。企望璇宮同祝聖，天南已見老人星。
興龍節集英殿宴教坊口號 蘇頌 
赤龍應世季冬初，上八開祥霓繞樞。金石宣和韶九奏，乾坤薦壽嶽三呼。善鄰兩使星軺集，拱極千官蕊綬趨。共捧堯鍾歌既醉，洋洋朝野正歡娛。
紫宸殿正旦宴教坊口號 蘇頌 
敦牂開歲斗回杓，共慶元正視朔朝。仗下法官陳禹會，宴開平樂奏虞韶。北邦膚使星持節，近侍詞臣頌獻椒。共效華封人吉語，勤勤三請祝唐堯。
睢陽五老圖 蘇頌 
歸休謝事樂時閑，衣鉢承傳宰輔冠。感德舊曾親善政，霑恩新賜立危桓。堂堂嚴貌依龍衮，粲粲文星荷月寒。直筆當時修國史，英豪邁古後來看。
題李行中秀才醉眠亭  其一 蘇棁 
疲人思向醉中眠，物我翛然萬慮閒。渴飲蔗漿勞隠几，吾身自足草萊間。
題李行中秀才醉眠亭  其二 蘇棁 
趁陽渴鹿背清泉，之子名亭取性便。適意中間却無事，期君忘醉亦忘眠。
書刺末 崔唐臣 
集僊僊客問生涯，買得漁舟度歲華。案有黄庭尊有酒，少風波處便爲家。
楓橋寺 張師中 
吳門多精藍，此寺名尤古。距城七里餘，冠蓋日亭午。斜逕通採香，遠岫對棲虎。巖扉橫野橋，塔影落前浦。霜樓鳴曉鐘，夕舸軋雙櫓。方丈中有人，學佛洞禪語。迹忙心已閑，道樂行彌苦。不爲喧所遷，意以靜爲主。何必深山林，峰巒繞軒戶。
送程給事知越州  其一 馮浩 
前歲虎符纔罷府，此時龍節復行臺。江湖遠地雖勞力，大紫中楹正擇才。召伯甘。
送程給事知越州  其二 馮浩 
棠歌舊治，并州竹馬喜重來。莫將華髮嗟寒素，會見青雲道路開。
衆樂亭 馮浩 
嘗聞衆樂亭，未窺衆樂景。今蒙貺新詩，若得蹔觀省。萬象盈紙來，孤風隨筆騁。丹青慚近功，造化與遥領。因識主人懷，殆非郡侯政。所寄嬉游中，期歡衆庶競。無俾一夫愁，將和四時盛。此而推是心，況乎持大柄。青山綠水佳，百草千花勝。吾將因宦游，異日細謠詠。
題招題院靜照堂 馮浩 
寶坊新構斷塵飛，宴坐朝朝內外宜。一自覺來無相見，久忘言後少人知。天中月滿雲收夜，海底珠明浪靜時。頓向此間超十地，願將安定證群疑。
遊虎潭 陸若濟 
崖懸怯吾顧，潭空沁我心。匪斯涉遊趣，敬慎識官箴。
思郭真人 馬默 
郭也三峰秀，文章似性淳。汶陽初識面，謂我舊相親。題詩敘游隠，於今經幾春。有家歸未得，西望涕霑巾。
題華山圖 馬默 
南山南面五千仞，瀑步飛來自山頂。真人言我昔曾登，爭奈今生都不省。華山北面始披圖，萬壑千峰一一殊。長記真人言向我，曾登山頂看寰區。
垂虹亭 王毖 
長橋千步截江洄，虹影隨波綵翠開。誰與上皇傳信息，定從此路入蓬萊。
戲郭功甫 潘興嗣 
休恨古人不見我，猶喜江東獨有君。盡怪阿戎從幼異，人疑太白是前生。雲間鸞鳳人間現，天上麒麟地上行。詩律暮年誰可敵，筆頭談笑掃千兵。
西山翠巖聯句 潘興嗣 
蒼龍夭矯西山來，鑿破明珠成碧岫。何人架空起樓閣，地靈不敢藏餘秀。鎖窗雲重衣巾潤，梳木風清肌骨透。客來一夜與僧談，氣覺浩然充宇宙。
逍遥亭 潘興嗣 
作亭名逍遥，此理誠不虛。寬於一天下，原憲惟桑樞。况我卜清曠，風雨庇有餘。方池容瀲灧，小徑足縈迂。花木頗窈窕，松筠亦扶疏。鳴蛙送鼓吹，好鳥來笙竽。可琴亦可咏，可飲亦可娛。盤雖無下筯，賓食亦有魚。恢論或申旦，隠几忘移晡。困來展足眠，醉倒從人扶。率爾但付暢，因煩而領無。鄴侯三萬軸，方朔五車書。棄置復棄置，任自相賢愚。無妨吾逍遥，此樂誠何如。
師道 潘興嗣 
師道久不振，小儒咸自私。破崖求圭角，務出己新奇。惻惻去聖遠，六經秦火隳。不有傳授學，涉獵安所爲。漢儒守一經，學者如雲隨。承習雖未盡，模法有根基。薦紳立朝廷，開口應萬機。附對皆據經，金石確不移。熟爛見本末，較然非可欺。吾願下學官，各立一經師。務盡道德業，不取章句辭。庶幾昔人風，炳然復在茲。
凌雲閣 潘興嗣 
蕭峰頂上與雲齊，一派溪流直下飛。擊破寒冰千萬片，涵林幽響動清暉。
贈茂叔太博 潘興嗣 
心似冰輪浸玉淵，節如金井冽寒泉。每懷顔子能希聖，猶笑梅真祇隠僊。仕儻遇時寧枉道，貧而能樂豈非賢。區區世路求難得，試往滄浪問釣船。
過濂溪 潘興嗣 
鱗鱗負郭田，漸次郊原口。其中得清曠，貴結林泉友。一溪東南來，瀲灧翠波走。清響動靈粹，寒光生戶牖。峨峨雙劍峰，隠隠插牛斗。疏雲互明晦，嵐翠相妍醜。恍疑座中客，即是關中叟。爲歌紫芝曲，更擊秦人缶。窅然忘得喪，形骸與天偶。君懷康濟術，休光動林藪。得非仁知樂，夙分已天有。捉鼻固未免，安能混真守。日暮車馬徒，橋橫莫回首。
龍沙 潘興嗣 
五陵無限人，密視龍沙記。龍沙雖未合，氣象已靈異。昔時蛟龍湫，半作桑麻地。地形带江轉，洲浮有連勢。陵谷豈可常，淵竇在何歲。微生久慕道，安恬輒忘味。愧無及物功，碌碌尚匏繫。生蒙塵土厚，未受神仙秘。何時與孤鶴，冉冉從此逝。
秦人洞 潘興嗣 
秦人當日避風煙，自種桑麻老洞天。綠竹橫溪鷄犬靜，不知門外漢山川。
滕王閣春日晚眺 潘興嗣  长江 滕王阁
重疊西屏對面開，巍城穹閣信雄哉。眼中孤鶩雲邊沒，望裏長江檻外來。蛺蝶圖成春未晚，柘枝筵動客多才。休論今古興亡事，時倒金樽醉一回。
八百石洞 潘興嗣 
八百仙來不記年，劍池丹井尚依然。秀峰插漢含靈氣，古洞通真鎖瑞煙。竹簡漆書何處覓，神符白雪更誰傳。芝軿一去人間世，應念滄波又變田。
句  其一 潘興嗣 
豐獄劍飛雲氣盡，吳州僊去敢言輕。
句  其二 潘興嗣 
窺魚白鳥明殘照，抱石幽雲點半青。
句  其三 潘興嗣 
擬將十幅綃，繪出雲堂景。
蓬萊行 錢公輔 
蓬萊謫居香案吏，此語昔自微之始。後人慷慨慕前芬，高閣雄名由此起。一從圮廢知幾年，棟摧礎斷埋空山。遺蹤餘址杳何處，惟有竹樹荒蕪閒。過者徘徊遊者惜，舉頭不見溪山色。寂寞無人欲問誰，神仙有景真虛擲。一興一弊固有時，主人旌斾來何遲。下車鋩刃得優逸，痛此舊事幾凌夷。呼工萃材若河决，正值西成農隙月。屹然大厦立層巔，百尺崇基鬼神拔。虹蜺截空崖險平，一級一級煙雲生。步武陵虛眉睫濕，四面四面屏障迎。時携賓佐恣吟賞，笙歌輩類文章黨。迴眸眩晃相顧笑，莫辨人間與天上。觀風齷齪環翠低，左右羅列如嬰兒。鑑湖浩渺稽嶺秀，上下延揖生光輝。秋日淒清春日媚，冬宜飲雪夏宜醉。四時風景各一全，須言不是尋常地。乃知真境未易彰，神物寶護天緘藏。人謀暗與鬼工合，一日剖露如騰驤。越王臺榭荒凉後，唐相英靈磨滅久。千巖萬壑幽隠處，而今盡入人襟袖。憑欄黯黯半斜陽，燒煙漁火凝寒光。此時撇起千里恨，使人凄哽生斷腸。隔簾依依漸明月，酒氣浩蕩歌聲滑。此時放出百杯歡，使人雍容重擊節。惟公獨作蓬萊主，夜擁琴書雜樽俎。胸中氣焰欲干斗，座上辭鋒欣捉麈。嗟余時作蓬萊客，賦咏登臨儒者職。千日徒教混醉醒，七言未解鏘金石。蓬萊本在滄溟中，那知平地別有宮。方壺圓嶠咫尺是，願乘鵬翼長西東。滿筵誰匪蓬萊賓，闔境盡是蓬萊民。人人共結蓬萊約，行行醉看蓬萊春。
若耶溪 錢公輔 
若耶溪出若耶山，浪影溶溶入醉顔。仙客曾因一箭贈，樵風長到五雲關。數峰蘸碧輕清外，雙舸浮春上下閒。料得當年乘興子，爲貪煙水宿前灣。
禹穴 錢公輔 
一朵雲根壓衆嵐，古傳深坎自天鏨。藏書未必先王事，好怪惟聞太史探。洞府閒來何寂寞，龍髯垂處認䰐鬖。近巖更剖知章字，謾識奇蹤意自甘。
衆樂亭二首  其一 錢公輔 
誰把江湖付此翁，江湖更在廣城中。葺成世界三千景，占得鵬天九萬風。宴豆四時諠畫鼓，遊人兩岸跨長虹。他年若數東南勝，須作蓬邱第一宮。
衆樂亭二首  其二 錢公輔 
勢壓平湖四面佳，好風明月是生涯。鯨鯢背上浮三島，菡萏香中放兩衙。屏列已疑雲母凈，簾垂不待水精奢。此心會笑元丞相，終日樓臺爲一家。
寄題翠麓寺呈伯强寺丞 錢公輔 
曩時曾作家山遊，亭有翠麓排新幽。疏軒密牖竹鏘戛，烈風勁雨松颼飀。呀然出戶瞰山足，屹然數竿圍上頭。掃除雲峰聳客步，煎煮錫水供茶甌。我時既合衆賓飲，醉岸山幘心遲留。山僧領我丐詩榜，詩未脫吻驚旋輈。四方環走倏已晚，十載負約今方酬。珍藍增葺想勝舊，我已白首縻藩州。何當一賦歸去來，再款巖室空披搜。吾宗道人正嘉遯，擺脫世上無窮憂。欣逢主人賢且令，泉石笑傲都相求。上人灑掃莫暫閑，行行逆我西來舟。
和許仲塗郎中遊山 錢公輔 
每同南郭先生到，今伴東牟太守來。自顧拙疏聊自樂，白雲徑裏踏荒苔。
福州 錢公輔 
七閩天東南，群山號未絕。其中長樂郡，佳麗比吳越。日出朝可攀，地溫冬不雪。
召赴資政殿聽讀詩義感事 吳充 
雪銷鳷鵲御溝融，燕見殊恩綴上公。晝日乍驚三接寵，正風獲聽二南終。解頤共仰天顔喜，牆面裁容聖域通。午漏漸長知禹錫，侍臣何術補堯聰。
送張君宰吳江 吳充 
全吳風景好，之子去弦歌。夜犬驚胥少，秋鱸餉客多。縣樓疑海蜃，衙鼓答江鼉。遥想晨鳬下，長橋正綠波。
送程給事知越州  其一 吳充 
風力號强明，三朝選寄榮。誰非千騎長，獨就五羊城。仙殿圖書掩，山陰父老迎。蓬萊登望好，太守擅詩名。
送程給事知越州  其二 吳充 
曾乘使君馬，數上豫章樓。北闕領新命，西山追舊遊。使星催縣弩，鄉月伴仙舟。却顧區區者，風波鬢已秋。
歲日書事 吳充 
拂露屠蘇酒滿巡，越山如鬣水如鱗。日邊雖望龍庭遠，海上初傳鳳曆新。好景融融來破雪，和風細細欲黏人。莫言老守無心計，排比賓寮醉過春。
史院席上作 吳充 
蘭臺開史局，玉斝賜君餘。賓友求三事，規摹本八書。汗青裁倣此，衰白盍歸歟。詔許從容會，何妨醉上車。
題招題院靜照堂 吳充 
人說招題好，師從靜照來。親携玉堂句，徐叩蓽門開。好事能如此，題詩豈易哉。明年得東守，繫舸一徘徊。
衆樂亭 吳充 
使君新自四明歸，邀我同爲衆樂詩。山川可愛惜不見，晝想夕思心爲罷。怳然神遇若有得，齎身乃在天之涯。漲海連空四無岸，天吳却坐鮫人觀。以手揮弄日月丹，能令桑田變瀰漫。海邊偶到山城中，山城二月多春風。牛羊閑暇夕陽晚，樓閣參差朝霧濃。一泓山溜佛頭綠，環以翠屏屏六曲。人煙擾擾事嬉游，落花啼鳥更汀洲。中爲臺榭鬥十二，上有藻井排文楸。旁人指點此何許，云是四明行樂處。此樂爲民非爲身，始是集賢錢使君。使君風韵誰之比，政事次公詩短李。醉憑熊軾勸耕疇，狂取螺杯翻舞袂。儂愛使君君勿歸，詔書奪之知何爲。聞侍玉皇香案側，銀臺深阻無消息。意迷却悟坐空齋，忽省君詩昨日來。疊紙爲君書所見，不知衆樂誠然哉。
句  其一 吳充 
南郭迎天使，東郊詔隠人。
句  其二 吳充 
壓角舊儀煩閣老，濡毫逋責費公移。
詩一首 徐氏 
絮如柳陌三春雨，花落梨園一笛風。百尺玉樓簾半捲，夜深人在水晶宮。
挨排四象生真土詩 張伯端 
東方青龍西白虎，南面朱雀北玄武。四獸猙獰不可當，定計將軍能作主。兩手擒來合戰時，正見中秋月當午。殺氣驚天動鬼神，用盡周星震區宇。須臾戰罷兵器收，産顆明珠號真土。
鍊鉛火候 張伯端 
三十文爻七十武，二百六十分明數。首尾須教用武烹，中間文火溫溫煮。鑪中鍊出五彩光，赫赫一粒大如黍。將來掌上和殻吞，逍遥永作真仙侶。
火記六百篇 張伯端 
火記六百篇，十月如轉轂。朝昏各一卦，屯蒙相趁逐。子時發陽火，二百一十六。午時起陰爻，十八八箇足。鉛消汞自乾，熏蒸丹已熟。陰盡變純陽，體貌如瓊玉。
沐浴 張伯端 
刑德同生殺，加臨二八門。丹砂宜沐浴，神水灌靈根。閉兌留金汞，禁關養魄魂。不須行火候，鑪裏自溫溫。
抱一 張伯端 
國富民安後，修成體屬乾。凝神歸妙道，抱一守丹田。去住渾無礙，昇騰任自然。九年功滿日，獨步大羅仙。
七言四韵十六首  其一 張伯端 
不求大道出迷塗，縱負賢才豈丈夫。百歲光陰石火爍，一生身世水泡浮。只貪利祿求榮顯，不顧形容暗悴枯。試問堆金等山嶽，無常買得不來無。
七言四韵十六首  其二 張伯端 
人生雖有百年期，壽夭窮通莫預知。昨日街頭猶走馬，今朝棺內已眠屍。妻財遺下非君有，罪業將行難自欺。大藥不求爭得遇，遇之不鍊是愚癡。
七言四韵十六首  其三 張伯端 
學仙須是學天仙，惟有金丹最的端。二物會時情性合，五行全處虎龍蟠。本因戊己爲媒聘，遂使夫妻鎮合歡。只候功成朝北闕，九霞光裏駕祥鸞。
七言四韵十六首  其四 張伯端 
此法真中妙更真，都緣我獨異於人。自知顛倒由離坎，誰識浮沉定主賓。金鼎欲留朱裏汞，玉池先下水中銀。神功運火非終夕，現出深潭日一輪。
七言四韵十六首  其五 張伯端 
虎躍龍騰風浪粗，中央正位産玄珠。果生枝上終期熟，子在胞中豈有殊。南北宗源翻卦象，晨昏火候合天樞。須知大隠居鄽市，何必深山守靜孤。
七言四韵十六首  其六 張伯端 
人人盡有長生藥，自是愚迷枉擺拋。甘露降時天地合，黄芽生處坎離交。井蛙應謂無龍窟，籬鶠爭知有鳳巢。丹熟自然金滿屋，何須尋草學燒茅。
七言四韵十六首  其七 張伯端 
要知産藥川源處，只在西南是本鄉。鉛遇癸生須急採，金逢望遠不堪嘗。送歸土釜牢封閉，次入流珠廝配當。藥重一斤須二八，調停火候托陰陽。
七言四韵十六首  其八 張伯端 
休鍊三黄及四神，若尋衆藥便非真。陰陽得類歸交感，二八相當自合親。潭底日紅陰怪滅，山頭月白藥苗新。時人要識真鉛汞，不是凡砂及水銀。
七言四韵十六首  其九 張伯端 
莫把孤陰爲有陽，獨修一物轉羸尪。勞形按引皆非道，鍊氣餐霞總是狂。畢世謾求鉛汞伏，何時得見虎龍降。勸君窮取生身處，返本還元是藥王。
七言四韵十六首  其一○ 張伯端 
好把真鉛著意尋，莫教容易度光陰。但將地魄擒朱汞，自有天魂制水金。可謂道高龍虎伏，堪言德重鬼神欽。已知永壽齊天地，煩惱無由更上心。
七言四韵十六首  其一一 張伯端 
黄芽白雪不難尋，達者須憑德行深。四象五行全藉土，三元八卦豈離壬。鍊成靈質人難識，消盡陰魔鬼莫侵。欲向人間留秘訣，未聞一箇是知音。
七言四韵十六首  其一二 張伯端 
草木陰陽亦兩齊，若還缺一不芳菲。初開綠葉陽先唱，次發紅花陰後隨。常道只斯爲日用，真源返覆有誰知。報言學道諸君子，不識陰陽莫强嗤。
七言四韵十六首  其一三 張伯端 
不識玄中顛倒顛，爭知火裏好栽蓮。牽將白虎歸家養，産箇明珠似月圓。謾守藥鑪看火候，但看神息任天然。群陰剝盡丹成熟，跳出凡籠壽萬年。
七言四韵十六首  其一四 張伯端 
三五一都三箇字，古今明者實然稀。東三南二同成五，北一西方四共之。戊己自居生數五，三家相見結嬰兒。嬰兒是一含真炁，十月胎圓入聖基。
七言四韵十六首  其一五 張伯端 
不識真鉛正祖宗，萬般作用枉施功。休妻謾遣陰陽隔，絕粒徒教腸胃空。草木金銀皆滓質，雲霞日月屬朦朧。更饒吐納并存想，總與金丹事不同。
七言四韵十六首  其一六 張伯端 
萬卷仙經話總同，金丹只此是根宗。依他坤位生成體，種向乾家交感宮。莫怪天機俱漏盡，都緣學者盡迷蒙。若人了得詩中意，立見三清太上翁。
絕句六十四首  其一 張伯端 
先把乾坤爲鼎器，次摶烏兔藥來烹。既驅二物歸黄道，爭得金丹不解生。
絕句六十四首  其二 張伯端 
安鑪立鼎法乾坤，鍛鍊精華制魄魂。聚散氤氳爲變化，敢將玄妙等閑論。
絕句六十四首  其三 張伯端 
休泥丹竈費工夫，鍊藥須尋偃月鑪。自有天然真火用，不須柴炭及吹噓。
絕句六十四首  其四 張伯端 
偃月鑪中玉蕊生，朱砂鼎內水銀平。只因火力調和後，種得黄芽漸長成。
絕句六十四首  其五 張伯端 
嚥津納氣是人行，有藥方能造化生。鼎內若無真種子，猶將水火煮空鐺。
絕句六十四首  其六 張伯端 
調和鉛汞要成丹，大小無傷兩國全。若問真鉛是何物，蟾光終日照西川。
絕句六十四首  其七 張伯端 
未鍊還丹莫入山，山中內外盡非鉛。此般至寶家家有，自是愚人識不全。
絕句六十四首  其八 張伯端 
竹破須將竹補苴，覆雛當用子爲之。萬般非類徒勞力，爭似真鉛合聖機。
絕句六十四首  其九 張伯端 
用鉛不得用凡鉛，用了真鉛也棄捐。此是用鉛真妙訣，用鉛不用是誠言。
絕句六十四首  其一○ 張伯端 
虛心實腹義俱深，只爲虛心要識心。莫若鍊鉛先實腹，且教守取滿堂金。
絕句六十四首  其一一 張伯端 
夢謁西華到九天，真人授我指玄篇。其中簡易無多語，只是教人鍊汞鉛。
絕句六十四首  其一二 張伯端 
道自虛無生一炁，便從一炁産陰陽。陰陽再合生三體，三體重生萬物昌。
絕句六十四首  其一三 張伯端 
坎電烹轟金水方，火發崑崙陰與陽。二物若還和合了，自然丹熟遍身香。
絕句六十四首  其一四 張伯端 
離坎若還無戊己，雖舍四象不成丹。只緣彼此懷真土，遂使金丹有返還。
絕句六十四首  其一五 張伯端 
日居離位翻爲女，坎配蟾宮却是男。不會箇中顛倒意，休將管見事高談。
絕句六十四首  其一六 張伯端 
取將坎位中心實，點化離宮腹裏陰。從此變成乾健體，潛藏飛躍盡由心。
絕句六十四首  其一七 張伯端 
震龍汞自出離鄉，兌虎鉛生在坎方。二物總因兒産母，五行全要入中央。
絕句六十四首  其一八 張伯端 
赤龍黑虎各西東，四象交加戊己中。復姤自茲能運用，金丹誰道不成功。
絕句六十四首  其一九 張伯端 
西山白虎正猖狂，東海青龍不可當。兩獸捉來令死鬥，鍊成一塊紫金霜。
絕句六十四首  其二○ 張伯端  华山
華嶽山頭雄虎嘯，扶桑海底牝龍吟。黄婆自解相媒合，遣作夫妻共一心。
絕句六十四首  其二一 張伯端 
月纔天際半輪明，早有龍吟虎嘯聲。便好用心修二八，一時辰內管丹成。
絕句六十四首  其二二 張伯端 
先且觀天明五賊，次須察地以安民。民安國富方求戰，戰罷方能見聖君。
絕句六十四首  其二三 張伯端 
用將須分左右軍，饒他爲主我爲賓。大凡臨陣休輕敵，恐喪吾家無價珍。
絕句六十四首  其二四 張伯端 
火生於木本藏鋒，不會鑽研莫强攻。禍發只因斯害己，要須制伏覓金翁。
絕句六十四首  其二五 張伯端 
金翁本是東家子，送向西鄰寄體生。認得喚來歸舍養，配將姹女作親情。
絕句六十四首  其二六 張伯端 
姹女遊從自有方，前行須短退須長。歸來却入黄婆舍，嫁箇金翁作老郎。
絕句六十四首  其二七 張伯端 
縱識朱砂及黑鉛，不知火候也如閑。大都全藉維持力，毫髮差殊不作丹。
絕句六十四首  其二八 張伯端 
契論經歌講至真，不將火候著於文。要知口訣通玄處，須共神仙子細論。
絕句六十四首  其二九 張伯端 
八月十五翫蟾輝，正是金精壯盛時。若到一陽來起復，便堪進火莫延遲。
絕句六十四首  其三○ 張伯端 
一陽纔動作丹時，鉛鼎溫溫照幌帷。受氣之初容易識，抽添運用且防危。
絕句六十四首  其三一 張伯端 
玄珠有象逐陽生，陽極陰消漸剝形。十月霜飛丹始熟，恁時神鬼也須驚。
絕句六十四首  其三二 張伯端 
前弦之後後弦前，藥味平平氣象全。採得歸來鑪裏鍛，鍛成溫養似烹鮮。
絕句六十四首  其三三 張伯端 
長男乍飲西方水，少女初開北地花。若使青娥相見後，一時關鎖住黄家。
絕句六十四首  其三四 張伯端 
兔雞之月及其時，刑德臨門藥象之。到此金砂須沐浴，若還加火必傾危。
絕句六十四首  其三五 張伯端 
日月三旬一遇逢，以時易日法神功。守城野戰知凶吉，增得靈砂滿鼎紅。否泰纔交萬物盈，屯蒙二卦受生成。箇中得意休求象，若究群爻謾役情。
絕句六十四首  其三六 張伯端 
卦中設象本儀形，得象忘言意自明。後世迷徒惟泥象，却行卦炁望飛昇。
絕句六十四首  其三七 張伯端 
天地盈虛自有時，審觀消息始知機。由來庚甲申明令，殺盡三尸道可期。
絕句六十四首  其三八 張伯端 
要得谷神長不死，須憑玄牝立根基。真精既返黄金室，一顆靈光永不離。
絕句六十四首  其三九 張伯端 
玄牝之門世罕知，休將口鼻妄施爲。饒君吐納經千載，爭得金烏搦兔兒。
絕句六十四首  其四○ 張伯端 
異名同出少人知，兩者玄玄是要機。保命全形明損益，紫金丹藥最靈奇。
絕句六十四首  其四一 張伯端 
始之有作無人見，及至無爲衆始知。但見無爲爲要道，豈知有作是根基。
絕句六十四首  其四二 張伯端 
黑中有白爲丹母，雄裏藏雌是聖胎。太一在鑪宜守慎，三田聚寶應三台。
絕句六十四首  其四三 張伯端 
恍惚之中尋有象，杳冥之內覓真精。有無從此自相入，未見如何想得成。
絕句六十四首  其四四 張伯端 
四象會時玄體就，五行全處紫金明。脫胎入口通身聖，無限龍神盡失驚。
絕句六十四首  其四五 張伯端 
華池飲罷月凝輝，跨箇金龍訪紫微。從此衆仙相識後，海潮陵谷任遷移。
絕句六十四首  其四六 張伯端 
要知金液還丹法，須向家園下種栽。不假吹噓并著力，自然丹熟脫真胎。
絕句六十四首  其四七 張伯端 
徒施巧僞爲功力，認取他家不死方。壺內旋添留命酒，鼎中收取返魂漿。
絕句六十四首  其四八 張伯端 
雪山一味好醍醐，傾入東陽造化鑪。若過崑崙西北去，張騫方得見麻姑。
絕句六十四首  其四九 張伯端 
不識陽精及主賓，知他那箇是疏親。房中空閉尾閭穴，悞殺閻浮多少人。
絕句六十四首  其五○ 張伯端 
萬物芸芸各返根，返根復命即長存。知常返本人難會，妄作招凶衆所聞。
絕句六十四首  其五一 張伯端 
歐冶親傳鑄劍方，莫耶金水配柔剛。鍊成便會知人意，萬里誅妖一電光。
絕句六十四首  其五二 張伯端 
敲竹喚龜吞玉芝，鼓琴招鳳飲刀圭。近來透體金光現，不與常人話此規。
絕句六十四首  其五三 張伯端 
藥逢氣類方成象，道合希夷即自然。一粒金丹吞入腹，始知我命不由天。
絕句六十四首  其五四 張伯端 
赫赤金丹一日成，古仙垂語實堪聽。若言九載三年者，盡是推延款日程。
絕句六十四首  其五五 張伯端 
大藥修之有易難，也知由我亦由天。若非積行施功德，動有群魔作障緣。
絕句六十四首  其五六 張伯端 
三才相盜食其時，此是神仙道德機。萬化既安諸慮息，百骸俱理證無爲。
絕句六十四首  其五七 張伯端 
陰符寶字逾三百，道德靈文止五千。今古上仙無限數，盡於此處達真詮。
絕句六十四首  其五八 張伯端 
饒君聰慧過顔閔，不遇師傳莫强猜。只爲丹經無口訣，教君何處結靈胎。
絕句六十四首  其五九 張伯端 
了了心猿方寸機，三千功行與天齊。自然有鼎烹龍虎，何必擔家戀子妻。
絕句六十四首  其六○ 張伯端 
未鍊還丹須急鍊，鍊了還須知止足。若也持盈未已心，不免一朝遭殆辱。
絕句六十四首  其六一 張伯端 
須將死戶爲生戶，莫執生門號死門。若會殺機明返覆，始知害裏却生恩。
絕句六十四首  其六二 張伯端 
禍福由來互倚伏，還如影響相隨逐。若能轉此生殺機，返掌之間災變福。
絕句六十四首  其六三 張伯端 
修行混俗且和光，圓即圓兮方即方。顯晦逆從人莫測，教人爭得見行藏。
絕句  其一 張伯端 
饒君了悟真如性，未免拋身却入身。何似更兼修大藥，頓超無漏作真人。
絕句  其二 張伯端 
投胎奪舍及移居，舊住名爲四果徒。若解降龍并伏虎，真金起屋幾時枯。
絕句  其三 張伯端 
鑑形閉氣思神法，初出艱難後坦途。倏忽雖能遊萬國，奈何棄舊却移居。
絕句  其四 張伯端 
釋氏教人修極樂，亦緣極樂是金方。大都色相惟茲實，餘二非真謾度量。
絕句  其五 張伯端 
俗語常言合聖道，宜向其中細尋討。能將日用顛倒求，天地塵沙盡成寶。
五言 張伯端 
女子著青衣，郎君披素練。見之不可用，用之不可見。恍惚裏相逢，杳冥中有變。一霎火焰飛，真人自出現。
性地頌  其一 張伯端 
佛性非同異，千燈共一光。增之寧解溢，減著且無傷。取捨皆爲過，焚漂總不妨。見聞知覺法，無一可猜量。
性地頌  其二 張伯端 
如來妙體遍河沙，萬象森羅無障遮。會得圓通真法眼，始知三界是吾家。
性地頌  其三 張伯端 
視之不可見其形，及至呼之又却應。莫道此聲如谷響，若還無谷有何聲。
性地頌  其四 張伯端 
一物含聞見覺知，蓋諸塵境顯其機。靈常一物尚非有，四者憑何作所依。
性地頌  其五 張伯端 
不移一步到西天，端坐諸方在目前。項後有光猶是幻，雲生足下未爲仙。
性地頌  其六 張伯端 
求生本自無生，畏滅何曾暫滅。眼見不如耳見，口說爭如鼻說。
無罪福 張伯端 
終日行不曾行，終日坐何曾坐。修善不成功德，造惡元無罪過。時人若未明心，莫執此言亂做。死後須見閻王，難免鑊湯碓磨。
三界惟心 張伯端 
三界惟心妙理，萬物非此非彼。無一物非我心，無一物是我己。
見物便見心 張伯端 
見物便見心，無物心不現。十方通塞中，真心無不遍。若生知識解，却成顛倒見。睹境能無心，始見菩提面。
圓通 張伯端 
見了真空空不空，圓明何處不圓通。根塵心法都無物，妙用方知與物同。
隨他 張伯端 
萬物縱橫在目前，隨他動靜任譁歡。圓明定慧終無染，似水生蓮蓮自乾。
寶月 張伯端 
一輪明月當虛空，萬國清光無障礙。收之不聚撥不開，前之不進後不退。彼非遠兮此非近，表非外兮裏非內。同中有異異中同，問你傀儡會不會。
心經頌 張伯端 
藴諦根塵空色，都無一法堪言。顛倒之見已盡，寂靜之體翛然。
人我 張伯端 
我不異人，人心自異。人有親疏，我無彼此。水陸飛行，等觀一體。貴賤尊卑，首足同己。我尚非我，何嘗有你。彼此俱無，衆泡歸水。
讀雪竇禪師祖英集 張伯端 
曹溪一水分千派，照古澄今無滯礙。近來學者不窮源，妄指蹄漥爲大海。雪竇老師達真趣，大震雷音椎法鼓。獅王哮吼出窟來，百獸千邪皆恐懼。或歌詩，或語句，丁寧指引迷人路。言辭磊落義高深，擊玉敲金響千古。爭奈迷人逐境留，却將言相尋名數。真如實相本無言，無下無高無有邊。非色非空非二體，十方塵剎一輪圓。正定何曾分語默，取不得兮捨不得。但於諸相不留心，即是如來真軌則。爲除妄相將真對，妄若不生真亦晦。能知真妄兩俱非，方得真心無罣礙。無罣礙兮能自在，一悟頓消窮劫罪。不施功力證菩提，從此永離生死海。吾師近而言語暢，留在世間爲榜樣。昨宵被我喚將來，把鼻孔穿放杖上。問他第一義如何，却道有言皆是謗。
即心是佛頌 張伯端 
佛即心兮心即佛，心佛從來皆妄物。若知無佛復無心，始是真如法身佛。法身佛，沒模樣，一顆圓光含萬象。無體之體即真體，無相之相即實相。非色非空非不空，不動不靜不來往。無異無同無有無，難取難捨難聽望。內外圓通到處通，一佛國在一沙中。一粒沙含大千界，一箇身心萬箇同。知之須會無心法，不染不滯爲浄業。善惡千端無所爲，便是南無及迦葉。
採珠歌 張伯端 
貧兒衣中珠，本自圓明好。不會自尋求，却數他人寶。數他寶，終無益，只是教君空費力。爭如認取自家珍，價值黄金千萬億。此寶珠，光最大，遍照三千大千界。從來不解少分毫，剛被浮雲爲障礙。自從認得此摩尼，泡體空花誰更愛。佛珠還與我珠同，我性即歸佛性海。珠非珠，海非海，坦然心量包法界。任你塵囂滿眼前，定慧圓明常自在。不是空，不是色，內外皎然無壅塞。六通神慧妙無窮，自利利他寧解極。見即了，萬事畢，絕學無爲度終日。怕兮如未兆嬰兒，動止隨緣無固必。不斷妄，不修真，真妄之心總屬塵。從來萬法皆無相，無相之中有法身。法身即是天真佛，亦非人兮亦非物。浩然充塞天地間，只是希夷并恍惚。垢不染，光自明，無法不從心裏生。心若不生法自滅，即知罪福本無形。無佛修，無法說，丈夫智見自然別。出言便作獅子鳴，不似野牛論生滅。
禪定指迷歌 張伯端 
如來禪性如水，體靜風波自止。興居湛湛常清，不獨坐時方是。今人靜坐取證，不道全在見性。性於見裏若明，見向性中自定。定成慧用無窮，是名諸佛神通。幾欲究其體用，但見十方虛空。空中杳無一物，亦無希夷恍惚。希恍既不可尋，尋之却成乖失。只此乖失兩字，不可執爲憑據。本心尚乃如空，豈有得失能所。但將萬法遣除，遣令浄盡無餘。豁然圓明自現，便與諸佛無殊。色身爲我桎梏，且恁和光混俗。舉動一切無心，爭甚是非榮辱。生身只是寄居，逆旅主號毗盧。毗盧不來不去，乃知生滅無餘。或問毗盧何似，只爲有相不是。眼前葉葉塵塵，塵葉非同非異。况此塵塵葉葉，箇箇釋迦迦葉。異則萬籟皆鳴，同則一風都攝。若要認得摩尼，莫道得法方知。有病用他藥療，病差藥更何施。心迷須假法照，心悟法更不要。又如昏鏡得磨，痕垢自然滅了。本爲心法皆妄，故令難盡諸相。諸相離了何如，是名至真無上。若欲莊嚴佛土，平等行慈救苦。菩提本願雖深，切莫相中有取。此爲福慧雙圓，當來授記居先。斷常纖塵有染，却於諸佛無緣。翻念凡夫迷執，盡被情愛染習。只爲貪著情多，常生胎卵化濕。學道須教猛烈，無情心剛似鐵。直饒父母妻兒，又與他人何別。常守一顆圓光，不見可欲思量。萬法一時無著，說甚地獄天堂。然後我命在我，空中無升無墮。出沒諸佛土中，不離菩提本坐。觀音三十二應，我當亦從中證。化現不可思議，盡出逍遥之性。我是無心禪客，凡事不會揀擇。昔時一箇黑牛，今日渾身總白。有時自歌自笑，傍人道我神少。爭知被褐之形，內懷無價之寶。更若見我談空，恰似囫圇吞棗。此法唯佛能知，凡愚豈解相表。兼有修禪上人，只學鬥口合唇。誇我問答敏急，却元不識主人。蓋是尋枝摘葉，不解窮究本根。得根枝葉自茂，無根枝葉難存。便逞已握靈珠，轉於人我難除。與我靈源妙覺，遠隔千里之殊。此輩可傷可笑，空說積年學道。心高不肯問人，枉使一生虛老。乃是愚迷鈍根，邪見業重爲因。若向此生不悟，後世爭免沉淪。
無心頌 張伯端 
堪笑我心，如頑如鄙。兀兀騰騰，任物安委。不解修行，亦不造罪。不曾利人，亦不私己。不持戒律，不徇忌諱。不知禮樂，不行仁義。人間所能，百無一會。饑來吃飯，渴來飲水。困則打睡，覺則行履。熱則單衣，寒則蓋被。無思無量，何憂何喜。不悔不謀，無念無意。凡生榮辱，逆旅而已。林木棲鳥，亦可爲比。來且不禁，去亦不止。不避不來，無讚無毀。不厭醜惡，不羨善美。不趣靜室，不遠鬧市。不說人非，不誇己是。不厚尊崇，不薄賤稚。親愛冤仇，大小內外。哀樂得喪，欽侮險易。心無兩睹，坦然一揆。不爲福先，不爲禍始。感而後應，迫而後起。不畏鋒刀，焉怕虎兕。隨物稱呼，豈拘名字。眼不就色，聲不來耳。凡所有相，皆屬妄僞。男女形聲，悉非定體。體相無心，不染不礙。自在逍遥，物莫能累。妙覺光圓，映徹表裏。包裹六極，無有遐邇。光兮非光，如月在水。取捨既難，復何比擬。了茲妙用，迥然超彼。或問所宗，此而已矣。
贈白龍洞劉道人歌  其一 張伯端 
玉走金飛兩曜忙，始聞花發又秋霜。徒誇籛壽千來歲，也似雲中一電光。一電光，何太速，百年都來三萬日。其間寒暑互煎熬，不覺童顔暗中失。
贈白龍洞劉道人歌  其二 張伯端 
却成恩愛轉牽纏。及乎精竭身枯朽，誰解教君暫駐延。暫駐延，既無計，不免將身歸水逝。但看古往聖賢人，幾箇解留身在世。身在世，也有方，祗爲時人沒度量。競向山中尋草木，伏鉛制汞點丹陽。點丹陽，事迥別，須向坎中求赤血。捉來離位制陰精，配合調和有時節。時節正，用媒人，金公姹女結親姻。金公偏好騎白虎，姹女常駕赤龍身。虎來靜坐秋山裏，龍向碧潭奮身起。兩獸相逢戰一場，波浪奔騰如鼎沸。黄婆丁老助威靈，撼動乾坤走神鬼。須臾戰罷雲雨收，種箇玄珠在泥底。從此根芽漸長成，隨時灌溉抱真精。十月脫胎吞入口，不覺凡身已有靈。此箇事，世間稀，不是等閒人得知。夙世若無仙骨分，容易如何得遇之。得遇之，宜便煉，都緣光景急如箭。要取魚時須結罾，莫待臨淵空歎羨。聞君知藥已多年，何不收心煉汞鉛。休教燭被風吹滅，六道輪迴莫怨天。近來世上人多詐，盡著布衣稱道者。問他金木是何般，噤口無言如害啞。却去伏氣與休糧，別有門庭道路長。君不見破迷歌裏說，太乙含真法最良。莫怪言辭多狂劣，只教時人難鑒別。惟君心與我心同，方敢傾懷向君說。
石橋歌 張伯端 
吾家本住石橋北，山鎮水關森古木。橋下澗水徹崑崙，山下有泉香馥郁。吾居山內實堪誇，遍地均栽不謝花。山北穴中藏猛虎，出窟哮吼生風霞。山南潭底隠蛟龍，騰雲降雨山濛濛。二獸相逢鬥一場，玄味隠伏皆真祥。景堪美，吾暗喜，自斟自酌醺醺醉。醉彈一曲無弦琴，琴裏聲聲教仔細。可煞醉後沒人知，昏昏默默恰如癡。仰觀造化工夫妙，日還西出月東歸。天是地，地是天，反覆陰陽合自然。識得五行顛倒處，指日升霞歸洞天。黄金屋，白玉椽，玉女金童日侍前。南辰北斗分明布，森羅萬象現無邊。無晝夜，要綿綿，聚散周天火候全。若問金丹端的處，尋師指破水中鉛。木生火，金生水，水火須分前後隊。要辨浮沉識主賓，鉛銀砂汞方交會。有剛柔，莫逸意，知足常足歸本位。萬神齊賀太平年，恁時國富民歡喜。此個事，好推理，同道之人知此義。後來一輩學修真，只說存養并行氣。在眼前，甚容易，得服之人妙難比。先且去病更延年，用火烹煎變陽體。學道人，去思已，休問旁門小法制。只知目下哄得人，不覺自身暗憔悴。勸後學，須猛縶，莫徒拋家住他地。妙道不離自家身，豈在千山并萬水。莫因循，自貪鄙，火急尋師覓玄旨。在生若不學修行，未必來生甚胎裏。既有心，要終始，人生大事惟生死。皇天若負道心人，令我三塗爲下鬼。
元豐行示德逢 王安石 
四山翛翛映赤日，田背坼如龜兆出。湖陰先生坐草室，看踏溝車望秋實。雷蟠電掣雲滔滔，夜半載雨輸亭皋。旱禾秀發埋牛尻，豆死更蘇肥莢毛。倒持龍骨挂屋敖，買酒澆客追前勞。三年五穀賤如水，今見西成復如此。元豐聖人與天通，千秋萬歲與此同。先生在野故不窮，擊壤至老歌元豐。
後元豐行 王安石 
歌元豐，十日五日一雨風。麥行千里不見土，連山沒雲皆種黍。水秧綿綿復多稌，龍骨長乾挂梁梠。鰣魚出網蔽洲渚，荻筍肥甘勝牛乳。百錢可得酒斗許，雖非社日長聞鼓。吳兒蹋歌女起舞，但道快樂無所苦。老翁塹水西南流，楊柳中間杙小舟。乘興欹眠過白下，逢人歡笑得無愁。
夜夢與和甫別如赴北京時和甫作詩覺而有作因寄純甫 王安石 
水菽中歲樂，鼎茵暮年悲。同胞苦零落，會合尚凄其。况乃夢乖闊，傷懷而賦詩。詩言道路寒，乃似北征時。叔兮今安否，季也來何遲。中夜遂不眠，輾轉涕流離。老我孤主恩，結草以爲期。冀叔善事國，有知無不爲。千里永相望，昧昧我思之。幸唯季優游，歲晚相携持。於焉可晤語，水木有茅茨。畹蘭佇歸憩，繞屋正華滋。
純甫出釋惠崇畫要予作詩 王安石 
畫史紛紛何足數，惠崇晚出吾最許。旱雲六月漲林莽，移我翛然墮洲渚。黄蘆低摧雪翳土，鳬雁靜立將儔侶。往時所歷今在眼，沙平水澹西江浦。暮氣沈舟暗魚罟，欹眠嘔軋如聞櫓。頗疑道人三昧力，異域山川能斷取。方諸承水調幻藥，灑落生綃變寒暑。金坡巨然山數堵，粉墨空多真漫與。大梁崔白亦善畫，曾見桃花浄初吐。酒酣弄筆起春風，便恐漂零作紅雨。流鶑探枝婉欲語，蜜蜂掇蕊隨翅股。一時二子皆絕藝，裘馬穿羸久羈旅。華堂豈惜萬黄金，苦道今人不如古。
徐熙花 王安石 
徐熙丹青蓋江左，杏枝偃蹇花婀娜。一見真謂值芳時，安知有人槃礴臝。同朝衆史共排媢，亦欲學之無自可。錦囊深貯幾春風，借問此木何時果。
燕侍郎山水 王安石 
往時濯足瀟湘浦，獨上九疑尋二女。蒼梧之野煙漠漠，斷壠連岡散平楚。暮年傷心波浪阻，不意畫中能更睹。燕公侍書燕王府，王求一筆終不與。奏論讞死誤當赦，全活至今何可數。仁人義士埋黄土，祗有粉墨歸囊褚。
陶縝菜示德逢 王安石 
江南種菜漫阡陌，紫芥綠菘何所直。陶生畫此共言好，一幅往往黄金百。北山老圃不外慕，但守荒畦斸荆棘。陶生養目渠養腹，各以所能爲物役。
己未耿天騭著作自烏江來予逆沈氏妹于白鷺洲遇雪作此詩寄天騭 王安石 
朔風積夜雪，明發洲渚浄。開門望鍾山，松石皓相映。故人過我宿，未盡躋攀興。而我方渺然，長波一歸艇。款段庶可策，柴荆當未暝。與子出東岡，牆西掃新徑。
招約之職方并示正甫書記 王安石 
往時江總宅，近在青溪曲。井滅非故桐，臺傾尚餘竹。池塘三四月，菱蔓芙蕖馥。蒲柳亦競時，冥冥一川綠。方坻最所愛，意謂可穿築。欲往無舟梁，長年寄心目。故人晚得此，心事付草木。消摇檐宇新，攬結蹊隧熟。更能適我願，中水開茆屋。鬼營誅荒梗，人境掃喧黷。濠魚浄留連，海鳥暖追逐。豈無方外客，於此停高躅。憶初桑落時，要我豈非夙。蠶眠忽欲老，一個未言速。當緣東門水，尚澀南浦舳。吾廬雖隠翳，賞眺還自足。橫陂受後澗，直塹輸前瀆。跳鱗出重錦，舞羽墮軟玉。碧筩遞舒卷，紫角聯出縮。千枝孫嶧陽，萬本毋淇澳。滿門陶令株，彌岸韓侯蔌。尚復有野物，與公新聽矚。金鈿擁蕪菁，翠被敷苜蓿。蝦蟆能作技，科斗似可讀。欞軒俯北渚，花氣時度谷。耘耡聊效顰，締搆行可續。荒乘儻不倦，一晝敢辭卜。雖無北海酒，乃有平津肉。翛翛仙李枝，城市久煩促。寄聲與俱來，蔭我臺上穀。
同王濬賢良賦龜得升字 王安石 
世傳一尾龜百齡，此龜逮見隋唐興。雖然天幸免焦灼，想屢縮頸愁嚴凝。前年赴海不量力，欲替鼇負三崚嶒。番禺使君邂逅見，知困簸蕩因嗟矜。疾呼余且設網取，以組繫首𪚫穿繩。北歸與俱度大庾，兩夫贔屭苦不勝。艤船秦淮擔送我，云此一可當十朋。昔人寶龜謂神物，奉事槁骨尤兢兢。殘民滅國遞爭奪，有此乃敢司黎烝。於時睹甲別貴賤，太卜藏法傳昆仍。豈如元君須見夢，初知歡喜得未曾。自從九江罷納錫，衆漁賤棄秋不登。卜人官廢亦已久，果獵誰復知殊稱。今君此寶世莫識，我亦坐視心瞢瞢。搘床纔堪比瓦礫，當粟孰肯捐斗升。糝頭腥臊何足嗜，曳尾污穢適可憎。盛溲除聾豈必驗，蹈背出險安敢憑。刳腸以占幸無事，卷殻而食病未能。如聞翕息可視效，乃往有墮崖千層。仰窺朝陽俯引氣，亦得難老如岡陵。諒能學此真壽類，世論妄以蟲疑冰。嗟余老矣倦呼吸，起晏光景難瞻承。但知故人所玩惜，每戒異物相侵陵。唯憂盜賊今好卜，夜半劫請無威懲。復恐嚵夫負之走，并竊老木爲薪蒸。淺樊荒圃不可保，守視且寄鍾山僧。
示元度 王安石 
今年鍾山南，隨分作園囿。鑿池搆吾廬，碧水寒可漱。溝西雇丁壯，擔土爲培塿。扶疏三百株，蒔梀最高茂。不求鵷雛實，但取易成就。中空一丈地，斬木令結搆。五楸東都來，斸以遶簷溜。老來厭世語，深卧塞門竇。贖魚與之游，餵鳥見如舊。獨當邀之子，商略終宇宙。更待春日長，黄鸝弄清晝。
仲明父至宿明日遂行 王安石 
初登張公門，公子始冠幘。於今見公子，與我偕鬢白。山林坐語笑，宛我在公側。豈惟貌如之，侃侃有公德。憶公營瀨鄉，許我歸作客。我歸公既逝，惆悵難再得。得子如得公，交懷我忻戚。漂摇將安往，稅駕止一昔。寤言且勿寐，庶以永今夕。何時復能還，裹飯冶城宅。
杏花 王安石 
石梁度空曠，茅屋臨清炯。俯窺嬌饒杏，未覺身勝影。嫣如景陽妃，含笑墮宮井。怊悵有微波，殘粧壞難整。
奉酬約之見招 王安石 
君家段干木，爲義畏人侵。馮軾信厚禮，逾垣終褊心。川坻寧有此，園屋諒非今。雨過梅柳浄，潮來蒲稗深。種芳彌近渚，伐翳取遥岑。清節亦難尚，曠懷差易尋。子猷憐水竹，逸少愜山林。况復能招我，親題漢上襟。
寄吳氏女子 王安石 
伯姬不見我，乃今始七齡。家書無虛月，豈異常歸寧。汝夫綴卿官，汝兒亦搢綖。兒已受師學，出藍而更青。女復知女功，婉嫕有典刑。自吾捨汝東，中父繼在廷。小父數往來，吉音汝每聆。既嫁可願懷，孰如汝所丁。而吾與汝母，湯熨幸小停。丘園祿一品，吏卒給使令。膏粱以晚食，安步而車軿。山泉皋壤間，適志多所經。汝何思而憂，書每說涕零。吾廬所封殖，歲久愈華菁。豈特茂松竹，梧楸亦冥冥。芰荷美花實，瀰漫爭溝涇。諸孫肯來游，誰謂川無舲。姑示汝我詩，知嘉此林垌。末有擬寒山，覺汝耳目熒。因之授汝季，季也亦淑靈。
贈約之 王安石 
君胸寒而痞，我齒熱以摇。無方可捄藥，相值久無憀。欲尋秦越人，魂逝莫能招。但當觀此身，不實如芭蕉。
寄楊德逢 王安石 
山樊老憚暑，獨寤無所適。湖陰宛在眼，曠若千里隔。遥聞青秧底，復作龜兆坼。占歲以知子，將勤而後食。穿溝取西港，此計當未獲。翛翛兩龍骨，豈得長掛壁。晤言久不嗣，作苦何時息。炎天不可觸，悵望新舂白。
再次前韵寄楊德逢 王安石 
一雨洗炎蒸，曠然心志適。如輸浮幢海，滅火十八隔。俯觀風水涌，仰視電雲坼。知公開霽後，過我言不食。翻愁陂路長，泥淖困臧獲。明明吾有懷，如日照東壁。莫逢田父歸，倚杖問消息。渠來那得度，南蕩今已白。
仲明父不至 王安石 
月出映溝坻，煙升隠墟落。寒魚占窟聚，暝鳥投枝泊。亭皋閉晚市，隴首歸新穫。佇子終不來，青燈耿林壑。
與呂望之上東嶺 王安石 
靖節愛吾廬，猗玗樂吾耳。適野無世諠，吾今亦如此。紛紛舊可厭，俗子今掃軌。使君氣相求，眷顧未云已。追隨上東嶺，俯仰多可喜。何以况清明，朝陽麗秋水。微雲會消散，豈久汙塵滓。所懷在分衿，藉草淚如洗。
與望之至八功德水 王安石 
念方與子違，戃怳夜不眠。起視明星高，整駕出東阡。聊爲山水遊，以寫我心悁。知子不餔糟，相與酌雲泉。
要望之過我廬 王安石 
念子且行矣，要子過我廬。汲我山下泉，煮我園中蔬。知子有仁心，不忍鈎我魚。我池在人境，不與鈎獺居。亦復無蟲蛆，出沒爭腐餘。食罷往遊觀，鱍鱍藻與蒲。清波映白日，擺尾揚其鬚。豈魚有此樂，而我與子無。擊壤謠聖時，自得以爲娛。
聞望之解舟 王安石 
子來我樂只，子去悲如何。謂言且少留，大舸已凌波。闇黮雖莫測，皇明邁羲娥。脩門歸有時，京水非汨羅。
法雲 王安石 
法雲但見脊，細路埋桑麻。扶輿度焰水，窈窕一川花。一川花好泉亦好，初晴漲綠深於草。汲泉養之花不老，花底幽人自衰槁。
彎碕 王安石 
殘暑安所逃，彎碕北窗北。伐翳作清曠，培芳衛岑寂。投衣挂青枝，敷簟取一息。凉風過碧水，俯見遊魚食。永懷少陵詩，菱葉浄如拭。誰當共新甘，紫角方可摘。
月夜二首  其一 王安石 
山泉墮清陂，陂月臨靜路。惜哉此佳境，獨賞無與晤。埭口哆陂陰，要予水西去。呼僮擁草垡，復使東南注。
月夜二首  其二 王安石 
蹋月看流水，水明摇蕩月。草木已華滋，山川復清發。褰裳伏檻處，綠浄數毛髮。誰能挽姮娥，俯濯凌波襪。
兩山間 王安石 
自予營北渚，數至兩山間。臨路愛山好，出山愁路難。山花如水浄，山鳥與雲閑。我欲拋山去，山仍勸我還。祗應身後冢，亦是眼中山。且復依山住，歸鞍未可攀。
題南康晏史君望雲亭 王安石 
南康父老傳史君，疾呼急索初不聞。未嘗遣汲谷簾水，三歲只望香爐雲。雲徐無心澹無滓，史君恬靜亦如此。飈然一去掃遺陰，便覺歊煩悵千里。歸田負戴子與妻，圃蔬園果西山西。出門亭皋百頃綠，望雲纔喜雨一犁。我知新亭望雲好，欲斸比鄰成二老。莫嫌鷄黍數往來，爲報襄陽德公嫂。
洊亭 王安石 
朝尋東郭來，西路歷洊亭。衆山若怨思，慘澹長眉青。迸水泣幽咽，復如語丁寧。豈予久忘之，而欲我小停。歇鞍松柏間，坐起俯軒櫺。秋日幸未暮，奈何雨冥冥。
光宅寺 王安石 
翛然光宅淮之陰，扶輿獨來止中林。千秋鍾梵已變響，十畝桑竹空成陰。昔人倨堂有妙理，高座翳繞天花深。紅葵紫莧復滿眼，往事無迹難追尋。
春日晚行 王安石 
門前楊柳二三月，枝條綠煙花白雪。呼僮羈我果下騮，欲尋南岡一散愁。緣岡初日溝港浄，與我門前綠相映。隔淮仍見裊裊垂，佇立怊悵去年時。杏花園西光宅路，草暖沙晴正好渡。興盡無人檝迎我，却隨倦鴉歸薄暮。
新花 王安石 
老年少忻豫，况復病在床。汲水置新花，取慰此流芳。流芳秪須臾，我亦豈久長。新花與故吾，已矣兩可忘。